## Pravilnik o uvjetima i načinu ostvarivanja prava na ortopedska i druga pomagala (pročišćeni tekst)

### NN 89/2007 (27.8.2007.), Pravilnik o uvjetima i načinu ostvarivanja prava na ortopedska i druga pomagala (pročišćeni tekst)

# HRVATSKI ZAVOD ZA ZDRAVSTVENO OSIGURANJE

**2730**

Na osnovi članka 33. podstavka 16. Statuta Hrvatskog zavoda za zdravstveno
osiguranje (»Narodne novine« broj 16/02., 24/02. i 58/03.) direktor Hrvatskog
zavoda za zdravstveno osiguranje utvrdio je pročišćeni tekst Pravilnika o
uvjetima i načinu ostvarivanja prava na ortopedska i druga pomagala.
Pročišćeni tekst Pravilnika o uvjetima i načinu ostvarivanja prava na ortopedska
i druga pomagala obuhvaća Pravilnik o uvjetima i načinu ostvarivanja prava na
ortopedska i druga pomagala (»Narodne novine« broj 25/05., te njegove izmjene i
dopune objav­ljene u »Narodnim novinama« broj 41/05., 88/05., 125/05., 155/05.,
24/06., 36/06., 46/06., 88/06., 96/06., 112/06., 136/06., 48/07., 58/07. i
80/07.). U navedenim pravilnicima naznačeno je vrijeme njihova stupanja na
snagu.

Klasa: 500-01/07-01/25
Urbroj: 338-01-02-07-1
Zagreb, 13. kolovoza 2007.

Direktor
**dr. sc. Većeslav Bergman, dr. stom**., v. r.

## PRAVILNIK

### O UVJETIMA I NAČINU OSTVARIVANJA PRAVA NA ORTOPEDSKA I DRUGA POMAGALA (pročišćeni tekst)

I. OPĆE ODREDBE

Članak 1.

Ovim Pravilnikom propisuju se uvjeti i način ostvarivanja prava osiguranih osoba
Hrvatskog zavoda za zdravstveno osiguranje (u daljnjem tekstu: Zavod) iz
obveznog zdravstvenog osiguranja na:
– ortopedska i druga pomagala, očna pomagala, tiflotehnička pomagala, slušna
pomagala, surdotehnička pomagala, govorna pomagala, dodirna pomagala i
stomatološka pomagala (u daljnjem tekstu: pomagala)
– popravak pomagala
– rezervne dijelove pomagala
– potrošni materijal za pomagala.
Pomagala iz stavka 1. ovog članka koja se osiguranim osobama Zavoda (u daljnjem
tekstu: osigurana osoba) propisuju ovim Pravilnikom smatraju se medicinskim
proizvodima u skladu s odredbama Zakona o lijekovima i medicinskim proizvodima i
propisima donesenim osnovom toga Zakona koji omogućavaju poboljšanje oštećenih
funkcija, odnosno nedostatka organa i sustava organa, a koje je nastalo kao
posljedica bolesti ili ozljede.

Članak 2.

Osigurana osoba u skladu s ovim Pravilnikom ostvaruje pravo na pomagalo,
rezervni dio i potrošni materijal za pomagalo, te popravak pomagala kod pravnih
i fizičkih osoba – proizvođača pomagala, odnosno drugih pravnih i fizičkih osoba
koje imaju dozvolu za obavljanje prometa na malo medicinskim proizvodima, te
ugovornim zdravstvenim ustanovama, odnosno ugovornim zdravstvenim radnicima
privatne prakse uključenim u osnovnu mrežu zdravstvene djelatnosti (u daljnjem
tekstu: isporučitelji pomagala).
Isporučitelji pomagala iz stavka 1. ovog članka moraju imati proizvodnu dozvolu
i/ili dozvolu za obavljanje djelatnosti prometa na malo medicinskim proizvodima
u skladu sa Zakonom o lijekovima i medicinskim proizvodima i Pravilnikom o
dobroj praksi i uvjetima za davanje dozvole za promet medicinskim proizvodima,
osim zdravstvenih ustanova i zdravstvenih radnika privatne prakse koji izradu,
odnosno promet pomagalima na malo obavljaju u skladu s posebnim propisima.
Pomagala koja se ovim Pravilnikom osiguravaju osiguranim osobama moraju biti
proizvedena, održavana i upotrijebljena prema propisanim uvjetima i za namjenu
za koju su proizvedena tako da ne ugrožavaju zdravlje korisnika pomagala.
Proizvodnja pomagala provodi se uz primjenu odgovarajućeg sustava osiguranja
kakvoće u skladu s Pravilnikom o razvrstavanju, izdavanju, zahtjevima, ocjeni
sukladnosti i očevidniku medicinskih proizvoda.
Pomagala koja se ovim Pravilnikom osiguravaju osiguranim osobama moraju biti
upisana u očevidnik Agencije za lijekove i medicinske proizvode (u daljnjem
tekstu: Agencija), a pomagala za koja ne postoji obveza upisa u očevidnik
Agencije moraju ispunjavati druge uvjete propisane Pravilnikom o dobroj praksi i
uvjetima za davanje dozvole za promet medicinskim proizvodima.

Članak 3.

Osigurana osoba ostvaruje pravo na pomagalo na teret sredstava Zavoda u skladu
sa Zakonom o obveznom zdravstvenom osiguranju (u daljnjem tekstu: Zakon),
propisima donesenim osnovom toga Zakona, te pod uvjetima i na način utvrđen ovim
Pravilnikom i drugim općim aktima Zavoda, ako međudržavnim ugovorom nije
drukčije propisano.
Osigurana osoba pravo na pomagala koja su utvrđena Popisom pomagala, koji je
sastavni dio ovog Pravilnika, ostvaruje prema medicinskoj indikaciji, a na
osnovi prijedloga ugovornog doktora, odnosno ugovorne zdravstvene ustanove, te
odgovarajuće medicinske dokumentacije, ako ovim Pravilnikom nije drukčije
propisano.
Iznimno od stavka 2. ovog članka osigurana osoba može na osnovi prethodnog
odobrenja liječničkog povjerenstva za ortopedska i druga pomagala Direkcije
Zavoda (u daljnjem tekstu: liječničko povjerenstvo za pomagala Direkcije)
ostvariti pravo na ortopedska pomagala utvrđena u Popisu pomagala, za koja ne
ispunjava propisane medicinske indikacije ako je prema prijedlogu doktora
odgovarajuće specijalnosti (ortoped, kirurg – traumatolog, fizijatar) primjena
tog ortopedskog pomagala nužna za liječenje i rehabilitaciju osigurane osobe.
Doktor specijalist, koji predlaže potrebu primjene ortopedskog pomagala iz
stavka 3. ovog članka, obvezan je uz prijedlog priložiti i obrazloženje svog
prijedloga u kojem će opsežno medicinski obrazložiti nužnost i medicinsku
indiciranost primjene tog ortopedskog pomagala osiguranoj osobi.
Pod pomagalima utvrđenim Popisom pomagala podrazumijevaju se pomagala izrađena
po mjeri osigurane osobe i serijski proizvedena pomagala.
Pod pomagalom u smislu ovog Pravilnika ne smatraju se ugrad­beni medicinski
materijali.

Članak 4.

Popis pomagala iz članka 3. stavka 2. ovog Pravilnika sadrži sljedeće podatke:
– redni broj
– šifru pomagala
– generički naziv pomagala i glavni sastavni ili rezervni dio pomagala, potrošni
materijal i popravak pomagala
– članak Pravilnika o indikaciji
– tko propisuje pomagalo, rezervni dio, odnosno potrošni materijal za pomagalo
– tko odobrava pomagalo, rezervni dio, odnosno potrošni materijal za pomagalo
– obilježje da li se pomagalo daje na uporabu uz obvezu vraćanja ili bez obveze
vraćanja
– količinu odobrenog pomagala, rezervnog dijela i potrošnog materijala i
jedinicu mjere
– propisani rok uporabe pomagala prema dobnim skupinama korisnika pomagala
– jamstveni rok za stomatološka pomagala
– jediničnu i ukupnu vrijednost pomagala, rezervnog dijela, potrošnog materijala
i popravka pomagala
– način proizvodnje pomagala (individualno ili serijski)
– medicinsku indikaciju, odnosno uvjete za ostvarivanje prava na pomagalo.
Vrijednost pomagala, rezervnog dijela i potrošnog materijala u Popisu pomagala
iskazana je u kunama bez uračunatog poreza na dodanu vrijednost. Pomagalo,
rezervni dio i potrošni materijal koji prema posebnom propisu podliježe porezu
na dodanu vrijednost i na čiju se iskazanu vrijednost mora zaračunati porez na
dodanu vrijednost u Popisu pomagala označeni su oznakom (\*\*).
Vrijednost stomatološkog pomagala, odnosno popravka stomatološkog pomagala u
Popisu pomagala iskazuje se brojem bodova.
Vrijednost boda iz stavka 3. ovog članka, kao i cijena materijala za
zubotehničara utvrđuje se općim aktima Zavoda.

Članak 5.

Osigurana osoba obvezna je Zavodu vratiti pomagalo za koje je ovim Pravilnikom
propisana obveza vraćanja, kao i svako drugo pomagalo kada je iz bilo kojeg
razloga prestala potreba za njegovim korištenjem.
Iznimno od stavka 1. ovog članka, osigurana osoba nema obvezu vraćanja pomagala
koja se izrađuju po mjeri i koja kao cjelovita pomagala, kao i njihovi sastavni
dijelovi, ne mogu biti predmet ponovne uporabe.
Osigurana osoba ili osoba koja o njoj skrbi, odnosno osoba koja je na potvrdi o
pomagalu svojim potpisom potvrdila preuzimanje pomagala, obvezna je u skladu sa
stavkom 1. ovog članka vratiti pomagalo u roku od 30 dana od dana prestanka
potrebe za pomagalom.
Osigurana osoba koja pod uvjetima utvrđenim ovim Pravilnikom ostvari pravo na
novo istovrsno pomagalo obvezna je ranije odobreno pomagalo, koje podliježe
obvezi vraćanja, vratiti Zavodu u roku od 15 dana od dana preuzimanja novog
istovrsnog pomagala.
Osigurana osoba koja ne vrati Zavodu pomagalo za koje je u Popisu pomagala
utvrđena obveza vraćanja, obvezna je Zavodu naknaditi štetu od 20% vrijednosti
novog istovrsnog pomagala utvrđene u Popisu pomagala.

Članak 6.

Osiguranoj osobi kojoj je odobreno pomagalo za koje je u Popisu pomagala
utvrđena obveza vraćanja, prilikom njegove ovjere izdaje se kartica o povratu
pomagala (u daljnjem tekstu: kartica) koja osiguranoj osobi služi kao evidencija
o pomagalima koja podliježu obvezi vraćanja, te evidencija o vraćenim
pomagalima.
Kartica iz stavka 1. ovog članka izrađena je od tvrdog kartona bijele je boje,
te veličine 85,6 mm x 53,98 mm, a oblik i sadržaj otisnuti su na tiskanici koja
je sastavni dio ovog Pravilnika.

Članak 7.

Osigurana osoba obvezna je karticu iz članka 6. ovog Pravilnika predočiti na
zahtjev ovlaštenog radnika Zavoda, te obvezno prilikom povrata pomagala kako bi
se podatak o povratu pomagala evidentirao u kartici.
Zavod će osiguranoj osobi izdati novu karticu u slučaju njezina oštećenja ili
gubitka.

Članak 8.

Osigurana osoba koja u skladu s odredbama ovog Pravilnika ostvari pravo na
pomagalo, ima pravo i obvezu koristiti to pomagalo u roku propisanom za njegovu
uporabu (rok uporabe), ako ovim Pravilnikom nije drukčije propisano.
Ako osigurana osoba namjerno ili zbog nepažnje uništi, odnosno pokvari pomagalo
gubi pravo na popravak pomagala, te ne može ostvariti pravo na novo istovrsno
pomagalo do isteka propisanog roka uporabe pomagala.

Članak 9.

Osigurana osoba ima pravo, u pravilu, na novo pomagalo.
Iznimno od stavka 1. ovog članka osiguranoj osobi odobrava se već korišteno, ali
obnovljeno i servisirano pomagalo (u daljnjem tekstu: obnovljeno pomagalo) koje
ima sve odlike funkcionalnosti i kakvoće kao novo pomagalo i to:
1. koncentrator kisika
2. invalidska kolica kada se u skladu s člankom 45. stavkom 2. ovog Pravilnika
koriste za privremenu uporabu
3. štake i hodalice
4. Brailleov pisaći uređaj
5. kasetofon – četverokanalni za slijepe osobe
6. čitač ekrana s govornom jedinicom
7. Brailleova elektronička bilježnica za slijepe.
Invalidska kolica koja osigurana osoba ostvaruje u skladu sa stavkom 2. točkom
2. ovog članka su: invalidska kolica standardne izrade za odrasle, invalidska
kolica standardne izrade za djecu, invalidska kolica za odrasle – pogon polugom,
invalidska kolica za odrasle – pogon jednom rukom, invalidska kolica s težištem
pomaknutim unazad i invalidska kolica za osobe ograničene u aktivnostima.
Pomagalo iz stavka 2. ovog članka osigurana osoba je obvezna vratiti Zavodu
nakon prestanka uporabe u skladu s člankom 5. ovog Pravilnika.
Pomagalo iz stavka 2. ovog članka, uporaba kojeg je ostvarena u roku dvostruko
dužem od propisanog za novo istovrsno pomagalo, a koje je vraćeno Zavodu u
skladu s člankom 5. ovog Pravilnika (rok tehnološke zastare pomagala), Zavod će
povući iz daljnje uporabe.

Članak 10.

Osigurana osoba ostvaruje pravo na pomagalo, popravak ili rezervni dio te
potrošni materijal za pomagalo iz Popisa pomagala na propisanoj tiskanici
potvrde o pomagalu.
Potvrda iz stavka 1. ovog članka je:
– potvrda o ortopedskim i drugim pomagalima
– potvrda o slušnim, surdotehničkim i govornim pomagalima
– potvrda o očnim pomagalima
– potvrda o tiflotehničkim i dodirnim pomagalima
– potvrda o izradi ili popravku stomatološkog pomagala
– potvrda o popravku pomagala.
Potvrde iz stavka 2. podstavka 1. do 4. i 6. ovoga članka ujedno su i računi za
isporučeno pomagalo, odnosno popravak pomagala koje ugovorni isporučitelji
dostavljaju Zavodu na naplatu.
Tiskanice potvrda o pomagalu iz stavka 2. ovog članka tiskane su uz ovaj
Pravilnik i čine njegov sastavni dio.

Članak 11.

Na tiskanici potvrde o ortopedskim i drugim pomagalima i tiskanici potvrde o
popravku pomagala može se propisati samo jedno pomagalo, odnosno popravak jednog
pomagala ako se radi o pomagalu koje prema ovom Pravilniku podliježe obvezi
vraćanja.

II. UVJETI I NAČIN OSTVARIVANJA PRAVA NA POMAGALA

Članak 12.

Osigurana osoba u skladu s člankom 17. Zakona ima pravo na pomagalo ako
ispunjava uvjet prethodnog obveznog zdravstvenog osiguranja u Zavodu u trajanju
od najmanje 12 mjeseci neprekidno, odnosno 18 mjeseci s prekidima u posljednje
dvije godine prije nastupa potrebe za pomagalom, ako međudržavnim ugovorom nije
drukčije propisano.
Iznimno od stavka 1. ovog članka osigurana osoba – dijete do navršene 18. godine
života, te osigurana osoba sa smetnjama u duševnom i tjelesnom razvoju koja je
nesposobna za samostalan život i rad, ne mora ispunjavati uvjet prethodnog
osiguranja u Zavodu.

Članak 13.

Osiguranoj osobi Zavod osigurava pomagalo odgovarajućeg standarda i kvalitete u
skladu s člankom 2. stavkom 3. ovog Pravilnika u vrijednosti propisanoj u Popisu
pomagala.
Ako osigurana osoba pri ugovornom isporučitelju nabavi pomagalo veće vrijednosti
od vrijednosti utvrđene u skladu sa stavkom 1. ovog članka, razliku u cijeni
pomagala kao i cijeni popravka tog pomagala snosi osobno.
Za popravak pomagala iz stavka 2. ovog članka uključujući i rezervne dijelove za
to pomagalo Zavod snosi troškove u visini troškova popravka standardnog pomagala
iz stavka 1. ovog članka, a troškove rezervnog dijela za pomagalo veće
vrijednosti, koje ne sadržava pomagalo utvrđeno u stavku 1. ovog članka, kao i
troškove zamjene tog dijela, snosi osigurana osoba u cijelosti.

Članak 14.

Osigurana osoba koja nije oslobođena sudjelovanja u dijelu troškova zdravstvene
zaštite u skladu sa Zakonom, odnosno koja nije osigurana u dopunskom
zdravstvenom osiguranju obvezna je sudjelovati u pokriću dijela vrijednosti
odobrenog pomagala, rezervnog dijela pomagala i potrošnog materijala iz članka
1. ovog Pravilnika, odnosno popravka pomagala u visini postotka utvrđenoga
Zakonom.
Osigurana osoba kojoj je odobreno obnovljeno pomagalo iz članka 9. stavka 2.
ovog Pravilnika ima pravo na oslobađanje od sudjelovanja u pokriću razlike do
pune vrijednosti pomagala, odnosno ugrađenog rezervnog dijela pomagala (doplate)
u visini 50%-nog iznosa doplate za novo pomagalo.

Članak 15.

Osiguranoj osobi propisuje se pomagalo prema roku uporabe navedenom u Popisu
pomagala.
Rokovi uporabe pomagala određuju se prema dobnim skupinama osiguranih osoba kako
slijedi:
I. – do navršene 7. godine života
II. – iznad 7. do navršenih 18 godina života
III. – iznad 18. do navršenih 65 godina života
IV. – iznad 65. godine života.
Iznimno od stavka 2. ovoga članka rok uporabe za stomatološka pomagala određuje
se kako slijedi:
I. – do navršene 18. godine života
II. – iznad 18. do navršenih 65 godina života
III. – iznad 65. godine života.
Istekom roka uporabe pomagala iz stavka 2. i 3. ovog članka osigurana osoba
stječe pravo na novo pomagalo pod uvjetom da je dosadašnje dotrajalo ili više
nije funkcionalno.
Pomagalo je dotrajalo kada trošak njegovog popravka iznosi više od 50% cijene
novog pomagala, što utvrđuje posebno povjerenstvo koje imenuje rukovoditelj
područnog ureda Zavoda u čijem radu sudjeluju dva radnika Zavoda, od kojih je
jedan doktor medicine, te ugovorni isporučitelj koji isporučuje tu vrstu
pomagala.
Rok uporabe pomagala računa se od dana preuzimanja odobrenog pomagala od
ugovornog isporučitelja.

Članak 16.

Osiguranoj osobi može se, iznimno unutar propisanog roka uporabe pomagala,
odobriti nabava novoga istovrsnog pomagala ili njegovog dijela ako je pomagalo
prema nalazu ugovornog doktora iz članka 17. stavka 1. ovog Pravilnika postalo
neuporabljivo za osiguranu osobu zbog nastalih anatomskih, fizioloških, te
funkcionalnih promjena, a koje nisu posljedica nekorištenja pomagala, odnosno
korištenja pomagala na nepropisan način.
Odobrenje za nabavu novog istovrsnog pomagala ili njegovog dijela iz stavka 1.
ovog članka daje liječničko povjerenstvo Zavoda koje je prema ovom Pravilniku
ovlašteno za davanje odobrenja za to pomagalo, a ako pomagalo prema Popisu
pomagala ne podliježe prethodnom odobrenju nadležnog liječničkog povjerenstva
odobrenje daje liječničko povjerenstvo područnog ureda Zavoda.

Članak 17.

Pomagalo utvrđeno ovim Pravilnikom osiguranoj osobi propisuju na tiskanici
potvrde o pomagalu iz članka 10. ovog Pravilnika doktor medicine, odnosno
stomatologije, određene specijalnosti, doktor opće/obiteljske medicine i doktor
stomatologije s kojima je Zavod sklopio ugovor o pružanju zdravstvene zaštite
(radnik ugovorne zdravstvene ustanove, odnosno ugovorni doktor privatne prakse –
u daljnjem tekstu: ugovorni doktor).
Ugovornom doktoru za kojeg se utvrdi da je osiguranoj osobi propisao pomagalo
suprotno odredbama ovog Pravilnika Zavod može uskratiti pravo daljnjeg
propisivanja pomagala na teret sredstava Zavoda.
Potvrda o pomagalu iz članka 10. ovog Pravilnika izdana od strane doktora iz
stavka 2. ovog članka, kao i neugovornog doktora, odnosno neugovorne zdravstvene
ustanove smatra se nevažećom u smislu ovog Pravilnika.

Članak 18.

Izdavanjem potvrde o pomagalu iz članka 10. ovog Pravilnika ugovorni doktor
potvrđuje potrebu osigurane osobe za pomagalom prema medicinskoj indikaciji u
skladu s odredbama ovog Pravilnika za ostvarivanje prava na propisano pomagalo.

Članak 19.

Osigurana osoba obvezna je potvrdu o pomagalu ovjeriti u područnom uredu Zavoda,
odnosno ispostavi područnog ureda Zavoda nadležnoj prema mjestu svoga
prebivališta, odnosno boravišta ili prema sjedištu ugovornog doktora koji je
propisao pomagalo, u roku 30 dana od dana izdavanja potvrde.
Ovjerena potvrda vrijedi 30 dana od dana ovjere, te je u tom roku osigurana
osoba obvezna naručiti propisano pomagalo kod ugovornog isporučitelja, a
stomatološka pomagala kod ugovornog doktora stomatologije.
Ugovorni isporučitelj, odnosno ugovorni doktor stomatologije obvezan je pomagalo
isporučiti odmah, odnosno najkasnije u roku od 30 dana od dana narudžbe ako
ugovorom nije drukčije utvrđeno.
Tiskanicu potvrde o pomagalu ovjerava ovlašteni radnik Zavoda nakon što je
utvrdio da osigurana osoba ispunjava uvjete za propisano pomagalo utvrđene ovim
Pravilnikom, odnosno na osnovi prethodnog odobrenja nadležnoga liječničkog
povjerenstva Zavoda kada je to propisano ovim Pravilnikom.
Potvrda o pomagalu ovjerava se odmah, odnosno ako je za ovjeru pomagala potrebno
prethodno odobrenje nadležnog liječničkog povjerenstva Zavoda najkasnije u roku
od 5 dana.
Uz ovjerenu potvrdu o pomagalu osiguranoj osobi uručuje se službeni popis
ugovornih isporučitelja odobrenog pomagala s područja mjesno nadležnoga
područnog ureda Zavoda.
Popis ugovornih isporučitelja iz stavka 6. ovog članka sadržava sljedeće
podatke:
– naziv, adresu i šifru ugovornog isporučitelja
– telefon, telefaks i e-mail isporučitelja
– ime i prezime odgovorne osobe isporučitelja
– redni broj, grupu, naziv, šifru i jediničnu cijenu pomagala iz Popisa pomagala
– naziv proizvođača i zemlje podrijetla pomagala.
O odobrenom pomagalu, rezervnom dijelu, potrošnom materijalu i popravku
pomagala, te svim ostalim podacima u svezi s odobrenim pomagalom Zavod vodi
evidenciju u koju se unosi i podatak o osporenom pravu na pomagalo uz obveznu
naznaku razloga neodobravanja pomagala.
Ovjerena potvrda o pomagalu u skladu sa stavkom 5. ovog članka ne isključuje
odgovornost ugovornog doktora, koji je propisao pomagalo, za štetu učinjenu
osiguranoj osobi, odnosno Zavodu, ako se u postupku kontrole pokrenutom prema
službenoj dužnosti ili na prijedlog osigurane osobe utvrdi da je osiguranoj
osobi odobreno pomagalo ili količina pomagala za koje ona ne ispunjava
medicinske indikacije utvrđene Pravilnikom ili se utvrdi da ono funkcionalno ne
zadovoljava potrebe osigurane osobe.
Ako osigurana osoba ne naruči pomagalo u propisanom roku ili ovjerenu potvrdu o
pomagalu ne može iskoristiti iz bilo kojeg drugog razloga (na primjer gubitak
potvrde, neupotrebljivost potvrde zbog oštećenja ili nečitljivosti podataka i
slično), obvezna je dostaviti novu potvrdu na ovjeru Zavodu, a neiskorištenu na
poništenje, te u slučaju njezinog gubitka dati pisanu izjavu pod materijalnom i
kaznenom odgovornošću da potvrdu nije iskoristila, što ovlašteni radnik Zavoda
unosi u evidenciju.

Članak 20.

Osiguranoj osobi koja se nalazi na bolničkom liječenju ili bolničkoj medicinskoj
rehabilitaciji zdravstvena ustanova obvezna je osigurati sva potrebna pomagala i
potrošne materijale u skladu s ugovorenim standardom zdravstvene zaštite iz
obveznog zdravstvenog osiguranja.
Doktor odgovarajuće specijalnosti u nadležnoj bolničkoj zdravstvenoj ustanovi
obvezan je najmanje 7 dana prije otpusta s bolničkog liječenja osiguranoj osobi
prema medicinskoj indikaciji utvrđenoj ovim Pravilnikom propisati sva potrebna
pomagala koja će koristiti nakon izlaska iz bolničke zdravstvene ustanove.
Kod ozljede ili bolesti nakon kojih je potrebno provesti prvu bolničku
medicinsku rehabilitaciju, osiguranu osobu je prema kliničkom statusu i
medicinskoj indikaciji u skladu s ovim Pravilnikom potrebno opskrbiti u
najkraćemu mogućem roku pomagalima radi provođenja postupka medicinske
rehabilitacije, a ugovorni isporučitelj obvezan je isporučiti pomagala kako bi
se postupak rehabilitacije u zdravstvenoj ustanovi proveo.
Pomagala iz stavka 3. ovog članka obvezan je propisati doktor odgovarajuće
specijalnosti iz ugovorne bolničke zdravstvene ustanove u kojoj se provodi prva
bolnička medicinska rehabilitacija.
Potvrdu o pomagalu propisanu u skladu sa stavkom 2. i 4. ovog članka ovjerit će
područni ured Zavoda nadležan prema sjedištu bolničke zdravstvene ustanove i
vratiti bolničkoj zdravstvenoj ustanovi najkasnije u roku 3 dana nakon primitka
potvrde, kako bi ugovorni isporučitelj mogao osiguranoj osobi isporučiti
odobreno pomagalo za potrebe provođenja bolničke medicinske rehabilitacije iz
stavka 3. ovog članka, odnosno prije otpusta iz bolničke zdravstvene ustanove iz
stavka 2. ovog članka.
Propisana pomagala iz stavka 2. ovog članka obvezno se navode u otpusnom pismu,
kako bi doktor primarne zdravstvene zaštite nastavio propisivati pomagala za
koja je prema Popisu pomagala ovlašten.

Članak 21.

Individualno izrađena pomagala:
– proteze
– ortoproteze
– invalidska kolica za odrasle osobe, aktivna
– invalidska kolica za djecu, aktivna
– invalidska kolica za djecu s posebnom prilagodbom
– invalidska kolica s težištem pomaknutim unazad
– elektromotorna invalidska kolica
obvezno se prvi put propisuju i primjenjuju osiguranoj osobi u ugovornoj
zdravstvenoj ustanovi kod prve bolničke medicinske rehabilitacije.
Svako sljedeće propisivanje pomagala iz stavka 1. ovog članka obavlja doktor
odgovarajuće specijalnosti u ugovornoj zdravstvenoj ustanovi ili u ugovornoj
specijalističkoj ordinaciji privatne prakse.
Pomagala koja se indiciraju i propisuju za vrijeme trajanja prve bolničke
medicinske rehabilitacije ili za vrijeme trajanja bolničkog liječenja, propisuje
nadležni doktor iz ugovorne zdravstvene ustanove, a ugovorni isporučitelj
obvezan je isporučiti osiguranoj osobi funkcionalno zadovoljavajuće pomagalo.
Provjeru funkcionalnosti pomagala obavlja nadležni doktor ugovorne zdravstvene
ustanove koji je pomagalo propisao uz nazočnost ugovornog isporučitelja i
osigurane osobe.
Prigovor na funkcionalnu ispravnost pomagala iz stavka 2. ovog članka ima pravo
uložiti osigurana osoba ili doktor koji je pomagalo propisao, najduže u roku od
60 dana od dana isporuke pomagala.
Ocjenu funkcionalnosti pomagala prema prigovoru iz stavka 4. ovoga članka daje
posebno povjerenstvo iz članka 26. ovog Pravilnika. Funkcionalnost pomagala
povjerenstvo će ocjenjivati uz nazočnost osigurane osobe.
Ugovorni isporučitelj obvezan je postupiti prema nalazu povjerenstva iz stavka
5. ovoga članka.

Članak 22.

Ispravnost pomagala koje je osigurana osoba vratila u skladu s člankom 5.
stavkom 3. ovog Pravilnika utvrđuju ovlašteni radnik Zavoda i ugovorni
isporučitelj kojem je Zavod ugovorom povjerio posao popravka i servisiranja
pomagala.
O pomagalima iz stavka 1. ovog članka Zavod vodi posebnu evidenciju, te odlučuje
o njihovoj daljnjoj namjeni nakon povlačenja iz uporabe (članak 9. stavak 4.
Pravilnika).

Članak 23.

Jamstveni rok za pomagala mora biti utvrđen za:
– pomagalo i zasebne dijelove pomagala koji moraju imati jamstvenu oznaku
kakvoće u skladu s člankom 2. stavkom 3. ovog Pravilnika, a određuje ga
proizvođač
– pomagalo i zasebne dijelove pomagala koji se izrađuju prema mjerama osigurane
osobe, a određuje ga ugovorni isporučitelj pomagala.
Jamstveni rok za stomatološka pomagala utvrđen je Popisom pomagala.

Članak 24.

Jamstveni rok za pomagalo ili rezervni dio računa se od dana isporuke pomagala,
odnosno ugradnje rezervnog dijela.

Članak 25.

Ako osigurana osoba nabavi pomagalo, rezervni dio za pomagalo ili izvrši
popravak ili servis pomagala suprotno odredbama ovog Pravilnika i drugih općih
akata Zavoda nastali trošak u cijelosti snosi osobno.

Članak 26.

U slučaju pisanog prigovora osigurane osobe na isporučeno pomagalo ili na
nemogućnost njegovog korištenja, rukovoditelj područnog ureda Zavoda osniva
povjerenstvo od tri člana u sastavu: doktor specijalist odgovarajuće
specijalnosti, ugovorni isporučitelj spornog pomagala i radnika Zavoda, koje u
izvanupravnom postupku u prisutnosti osigurane osobe, donosi konačnu ocjenu o
ispravnosti, odnosno funkcionalnosti pomagala.
Ako povjerenstvo iz stavka 1. ovog članka utvrdi osnovanost prigovora, ugovorni
isporučitelj obvezan je otkloniti utvrđene nedostatke, a troškovi otklanjanja
tih nedostataka terete onoga za koga povjerenstvo utvrdi da je odgovoran za
nastali nedostatak.

Članak 27.

Iznimno, osigurana osoba može na prijedlog ugovornog doktora ostvariti pravo na
pomagalo koje nije utvrđeno u Popisu pomagala.
Prijedlog za pomagalo iz stavka 1. ovog članka, koje ugovorni doktor daje na
odgovarajućoj tiskanici potvrde o pomagalu iz članka 10. ovog Pravilnika,
zajedno s medicinskom dokumentacijom i potankim obrazloženjem medicinske
indikacije za pomagalo, te tehničkom dokumentacijom osigurana osoba dostavlja na
odobrenje liječničkom povjerenstvu za pomagala Direkcije, neposredno ili putem
područnog ureda, odnosno ispostave područnog ureda Zavoda.
Liječničko povjerenstvo za pomagala Direkcije prije donošenja nalaza, mišljenja
i ocjene obvezno po službenoj dužnosti pribavlja, u pravilu, tri ponude
isporučitelja za pomagala iz stavka 1. ovog članka.
Ponuda iz stavka 3. ovoga članka obvezno sadrži naziv isporučitelja pomagala,
naziv pomagala, oznaku proizvođača/zemlje podrijetla, jediničnu cijenu pomagala
bez poreza na dodanu vrijednost, rok isporuke pomagala, dužinu trajanja
jamstvenog roka, rok popravka unutar jamstvenog roka i nakon isteka jamstvenog
roka, dužinu trajanja jamstvenog roka popravljenog pomagala, te izjavu o
osiguranju zamjenskog pomagala za vrijeme popravka pomagala, kao i rok
valjanosti ponude.
Liječničko povjerenstvo za pomagala Direkcije, kada daje odobrenje za pomagalo
iz stavka 2. ovog članka, obvezno u nalazu, mišljenju i ocjeni navodi prema
kojoj ponudi i po kojoj cijeni odobrava pomagalo, jamstveni rok pomagala i rok
uporabe pomagala.
Potrebu za većom količinom pomagala od propisane ovim Pravilnikom utvrđuje i
propisuje uz potanko obrazloženje potrebe za povećanom količinom pomagala
ugovorni doktor nadležan za propisivanje tog pomagala u skladu s ovim
Pravilnikom, a odobrenje daje liječničko povjerenstvo za pomagala Direkcije.
Liječničko povjerenstvo za pomagala Direkcije nakon donošenja nalaza, mišljenja
i ocjene kojom odobrava, odnosno ne odobrava pomagalo iz stavka 2. i 6. ovog
članka dostavlja cjelokupnu dokumentaciju nadležnom područnom uredu Zavoda radi
ovjere potvrde o pomagalu, odnosno radi izdavanja prvostupanjskog rješenja u
upravnom postupku.
Za isporučeno pomagalo iz stavka 2. ovog članka Zavod snosi troškove
isporučitelju pomagala, prema čijoj ponudi je pomagalo odobreno, u roku od 30
dana od dana zaprimanja ovjerene potvrde/računa o pomagalu na kojem je osigurana
osoba svojim potpisom potvrdila preuzimanje pomagala.

Članak 28.

Osiguranoj osobi koja zbog zdravstvenog stanja trajno koristi određena pomagala
ili potrošni materijal iz iste skupine istovrsnih pomagala (npr. katetere,
pelene, vrećice, kondome, igle, štrcaljke, trake i dr.) nadležno liječničko
povjerenstvo odobrava navedena pomagala jedanput god.išnje, a ovjera pomagala
obavlja se na tiskanici potvrde o pomagalu koju na osnovi danog odobrenja
propisuje doktor opće/obiteljske medicine u količini za tromjesečno razdoblje.
Godišnju količinu pomagala iz stavka 1. ovoga članka obvezno propisuje ugovorni
doktor specijalist koji je u skladu s Popisom pomagala ovlašten za propisivanje
pomagala, osim u slučaju pomagala za čije je propisivanje ovlašten samo izabrani
doktor opće/obiteljske medicine, dok tromjesečne količine može propisivati i
izabrani doktor opće/obiteljske medicine, a na osnovi odobrenja godišnje
količine pomagala od strane nadležnog povjerenstva.
Iznimno, a na osnovi odobrene godišnje količine pomagala za probavni sustav,
pomagala za urogenitalni sustav i pomagala u slučaju šećerne bolesti mogu se
ovjeravati u količini za šestomjesečno razdoblje. Za koje će se razdoblje
navedena pomagala ovjeriti u svakom pojedinačnom slučaju utvrđuje liječničko
povjerenstvo koje je odobrilo god.išnju količinu pomagala.

III. VRSTE POMAGALA

A. ORTOPEDSKA POMAGALA

*1. Proteze za ruke*
Članak 29.

Proteze za ruke su nadomjesci za izgubljenu ruku, odnosno njezin dio.
Osigurana osoba kojoj nedostaje dio ili cijela ruka ima pravo na: protezu i
njezine sastavne, odnosno rezervne i ostale dijelove utvrđene u Popisu pomagala.
Vrsta proteze osiguranoj osobi odobrava se u skladu s medicinskom indikacijom i
ovisi o dobi osigurane osobe, uzroku i razini amputacije, njezinom kliničkom
statusu i razini aktivnosti.
Prva primjena proteze obavlja se tijekom prve bolničke medicinske rehabilitacije
u ugovornoj kliničkoj zdravstvenoj ustanovi koja je osposobljena za provođenje
protetičke opskrbe osigurane osobe i to unutar roka od 6 mjeseci nakon
amputacije ruke, a svaka sljedeća protetička opskrba ili zamjena ležišta proteze
obavlja se u ugovornoj bolničkoj zdravstvenoj ustanovi ili u ugovornoj
specijalističkoj ordinaciji.
Osigurana osoba ima pravo na šaku ili hvataljku, kao sastavni dio proteze ruke,
a uz mehaničku šaku i na dva radna nastavka.
U slučaju nedostatka obje ruke ili ruke i noge ili nedostatka jedne ruke uz
istodobnu nefunkcionalnost druge ruke osigurana osoba ima pravo na
mioelektroničku protezu.
Osigurana osoba s amputiranom jednom podlakticom može ostvariti pravo na
mioelektroničku protezu podlaktice ako joj je prema medicinskoj indikaciji i
preporuci ugovornog doktora određene specijalnosti nužna za neovisno
funkcioniranje u redovnom školovanju i aktivnom radu, a što se dokazuje potvrdom
nadležne ustanove.
Mioelektroničku protezu, u pravilu, može se propisati najranije nakon navršene
5. godine života.
Osigurana osoba s iznimno kratkim batrljkom ruke, kod kojeg standardnom opskrbom
nije moguće osigurati retenciju proteze, ima pravo na silikonski uložak sa
svornjakom i bravicom.
Osigurana osoba ima pravo na izmjenu ležišta proteze kada je takva izmjena nužna
zbog anatomskih i funkcionalnih promjena na batrljku, a funkcionalnost ležišta
nije moguće postići ispunom uloška.

*2. Proteze za noge*
Članak 30.

Proteze za noge su nadomjesci za izgubljenu nogu, odnosno njezin dio.
Osigurana osoba kojoj nedostaje dio ili cijela noga ima pravo na: protezu i
njezine sastavne, odnosno rezervne i ostale dijelove utvrđene u Popisu pomagala.
Vrsta proteze osiguranoj osobi odobrava se u skladu s medicinskom indikacijom i
ovisi o dobi osigurane osobe, uzroku i razini amputacije, njezinom kliničkom
statusu i razini aktivnosti.
Prva primjena proteze obavlja se tijekom prve bolničke medicinske rehabilitacije
u ugovornoj kliničkoj zdravstvenoj ustanovi koja je osposobljena za provođenje
protetičke opskrbe osigurane osobe i to unutar roka od 6 mjeseci nakon
amputacije noge, a svaka sljedeća protetička opskrba ili zamjena ležišta proteze
obavlja se u ugovornoj bolničkoj zdravstvenoj ustanovi ili u ugovornoj
specijalističkoj ordinaciji.
Kod prve primjene proteze nakon amputacije noge, obvezno se stavlja privremeno
ležište, koje se u pravilu koristi od 6 do 12 mjeseci.
Osigurana osoba ima pravo na izmjenu ležišta proteze kada je takva izmjena nužna
zbog anatomskih i funkcionalnih promjena na batrljku, a funkcionalnost ležišta
nije moguće postići ispunom uloška, uporabom većeg broja navlaka, odnosno
uporabom gel navlake.
Ovisno o medicinskoj indikaciji osigurana osoba ima pravo na protezu iz Popisa
pomagala. Ako takva proteza nije iz medicinskih razloga odgovarajuća, ugovorni
doktor određene specijalnosti ima pravo dati prijedlog za protezu kombiniranu od
navedenih dijelova iz Popisa pomagala za koju odobrenje daje liječničko
povjerenstvo za pomagala.

*3. Ortoproteze*
Članak 31.

Osigurana osoba ima pravo na ortoprotezu kod prirođenog nedostatka dijela noge,
te kod skraćenja noge bilo kojeg uzroka koje se ne može korigirati ortopedskom
cipelom.
Ortoproteze se osiguranoj osobi propisuju, te primjenjuju u ugovornim
zdravstvenim ustanovama u skladu s člankom 30. stavkom 4. ovog Pravilnika.

*4. Ortoze*
Članak 32.

Ortoze se primjenjuju tijekom liječenja ili medicinske rehabilitacije radi
kontrole i poboljšanja funkcije pojedinog dijela tijela.
Osigurana osoba ima pravo na ortozu za ruke, noge i kralježnicu prema
medicinskoj indikaciji koju utvrđuje doktor odgovarajuće specijalnosti u skladu
s Popisom pomagala.

4.1. Ortoze za ruke

Članak 33.

Osigurana osoba ima pravo na ortozu za prste, šaku i ručni zglob u slučaju
sljedećih medicinskih indikacija:
– za stabilizaciju u potrebnom položaju (statičke)
– za sprječavanje kontrakture i razgibavanje zglobova šake i prstiju
(dinamičke).
Na statičke ortoze imaju pravo osigurane osobe s reumatoidnim artritisom,
tetraplegijom, prirođenim manama, paralizom ruke zbog lezije živaca, te nakon
rekonstruktivnih operativnih zahvata.
Dinamičke ortoze primjenjuju se u konzervativnom ili operacijskom liječenju
lezija živaca i tetiva ruke.
Osigurana osoba ima pravo na ortozu za cijelu ruku, odnosno rame i lakat samo
nakon operativnih zahvata radi osiguranja pravilnog položaja ruke i to:
– na ortozu, kod manjih operacijskih zahvata na ramenu i nadlaktici
– na stabilizacijsku ortozu, tekstilnu kod otvorene ili artroskopske
stabilizacije ramena, artroplastike ramena, osteosinteze gornjeg dijela
nadlaktične kosti, rekonstrukcije rotatorne manžete, a u neoperacijskom
liječenju kod prijeloma gornjeg dijela nadlaktične kosti i primarnog iščašenja
ramena, te klijenuti ruke
– na abdukcijsku ortozu (jastuk), kod rekonstrukcije rotatorne manžete,
artroplastike ramena, osteosinteze gornjeg dijela nadlaktične kosti i
transpozicije mišića ramena.

4.2. Ortoze za noge

**4.2.1. Ortoze za nožni zglob i stopalo**
Članak 34.

Osigurana osoba ima pravo na ortozu (AFO) za stabilizaciju nožnog zgloba i
stopala, rasterećenje potkoljenice, te substituciju neurološkog deficita u
sljedećim indikacijama:
– kljenuti stopala bilo koje geneze
– za stabilizaciju kroničnog instabiliteta nožnog zgloba
– nakon loše saniranog prijeloma kostiju nožnog zgloba (s postraničnim
pojačanjem)
– za korekciju metatarsus adductus III. stupnja (rigidni)
– za korekciju hallux valgusa u dobi od 10 do 18 godina
– za liječenje rupture Ahilove tetive
– za rasterećenje potkoljenice u slučaju pseudoartroze i kongenitalne mane.

**4.2.2. Ortoze za koljeno**
Članak 35.

Osigurana osoba ima pravo na ortozu za stabilizaciju ivera i koljena tijekom
konzervativnog ili nakon operativnog liječenja u sljedećim indikacijama:
– podiverna manšeta kod Morbus Osgood-Schlatter i entezitisa patelarnog
ligamenta
– ortoza za stabilizaciju patele kod konzervativnog ili postoperacijskog
liječenja instabiliteta patele
– ortoza za koljeno, stabilizirajuća, (zglobna, duga) kod konzervativnog
liječenja rupture kolateralnih ligamenata, nakon luksacije koljena, te za
konzervativno i operacijsko liječenje rupture stražnje ukrižene sveze
– ortoza za koljeno (unilateralna, zglobna) za rasterećenje femorotibijalnog
zgloba nakon kirurškog liječenja hondralnog defekta
– tutor ortoza koljena – za postoperacijsku imobilizaciju koljena.

**4.2.3. Ortoze za kuk**
Članak 36.

Osigurana osoba ima pravo na ortozu za kuk u sljedećim indikacijama:
– liječenje djece zbog razvojnog iščašenja kuka (Pavlikovi remenčići)
– stabilizacija reponiranog kuka (abdukcijska ortoza)
– Legg-Calvé-Perthesove bolesti ili u produžetku liječenja razvojnog iščašenja
kuka djeteta tijekom ustajanja i hodanja (Atlanta ortoza)
– u odraslih bolesnika nakon luksacije kuka ili luksacije endoproteze,
reimplantacije endoproteze, tumorske endoproteze i stanja »visećeg kuka« (ortoza
za kuk, stabilizacijska zglobna).

**4.2.4. Ortoze za koljeno, nožni zglob i stopalo (KAFO)

4.2.5. Ortoze za kuk, koljeno, nožni zglob i stopalo (HKAFO)**
Članak 37.

Osigurana osoba s neurološkim deficitom ima pravo na ortozu (zglobnu) za
stabilizaciju koljena, nožnog zgloba i stopala, i/ili kuka, koljena, nožnog
zgloba i stopala, odnosno na recipročnu ortozu za hod zbog kljenuti jedne ili
obje noge kad se ortozom može postići kretanje.
Abdukcijska ortoza za noge, bez zgloba, primjenjuje se jednokratno nakon
operacije za održavanje korigiranog položaja kuka, koljena i stopala kod
bolesnika s cerebralnom paralizom.

4.3. Ortoze za kralježnicu (trup)

Članak 38.

Osigurana osoba ima pravo na ortozu za kralježnicu u sljedećim indikacijama:
– za ispravljanje i sprječavanje deformacije zbog juvenilnih i adolescentnih
skolioza i kifoza
– za imobilizaciju kralježnice zbog ozljede ili patološkog prijeloma
– za potporu i rasterećenje kralježnice tijekom bolesti, odnosno nakon
operativnih zahvata.
Osnovni kriteriji za propisivanje ortoze zbog idiopatskih skolioza su: dob
intenzivnog rasta, Cobbov kut 20 – 45 stupnjeva, koštana zrelost do 4 po Risseru.
Osnovni kriterij za propisivanje ortoze zbog adolescentne kifoze je dob
intenzivnog rasta i Cobbov kut veći od 50 stupnjeva. Korektivne ortoze za
kralježnicu propisuju se i primjenjuju u specijalističkoj ordinaciji za
liječenje skolioze i kifoze.
Ortoze za imobilizaciju kralježnice primjenjuju se u konzervativnom liječenju
prijeloma kralježnice ili postoperativno nakon spondilodeze, te nakon ozljede
vratne kralježnice i atlantoaksijalne luksacije zbog reumatoidnog artritisa.
Potporno-rasteretne ortoze za kralježnicu (elastične) primjenjuju se kod
učestalih bolnih sindroma kralježnice (evidentiranih u povijesti bolesti
osigurane osobe od strane izabranog doktora i ugovornog doktora specijalista
ortopeda ili fizijatra), nakon ponovljenih operativnih zahvata zbog diskus
hernije kada postoji instabilitet i neurološki deficit, spondilolisteza stupanj
2, te kod denzitometrijski dokazane osteoporoze koja se tretira i medikamentozno.
Osigurana osoba u razdoblju rasta ima pravo na korekcijsku ortozu za kokošja
prsa.

*5. Ortopedske cipele*
Članak 39.

Osigurana osoba ima pravo na individualno izrađene ortopedske cipele prema
sadrenom odljevu.
Ortopedske cipele iz stavka 1. ovog članka propisuju se osiguranoj osobi koja
može hodati, u slučaju sljedećih bolesti ili stanja:
1. *Pes equinus*
2. *Pes equinovarus*
3. *Pes excavatus*
4. *Talus verticalis* (postoperativno)
5. *Pes adductus* (postoperativno)
6. *Pes paralyticus* (kod kljenuti stopala koju je moguće ortopedskom cipelom
kontrolirati)
7. kraće noge od 1,5 cm na više u djece (do 18. godine) i od 2,5 cm na više u
odraslih
8. ukočenoga gornjega nožnog zgloba ili više drugih zglobova stopala
9. izrazite trofičke promjene s ulceracijom stopala, neurogenom artropatijom ili
elefantijazom
10. teške deformacije stopala ili nožnog zgloba nakon loše saniranog prijeloma,
zbog čega nije moguće korištenje konfekcijske obuće
11. *Hallux valgus superductus* (drugi prst preko palca, s kontraindikacijom za
operativno liječenje)
12. *Digitus superductus* I., II. i V. prsta stopala ako postoji kontraindikacija
za operativno liječenje.
13. teške upalne i destruktivne promjene kod reumatoidnog artritisa stopala ili
gornjega nožnog zgloba, zbog čega nije moguće korištenje konfekcijske obuće
14. nedostatka palca ili tri prsta stopala, ili manjka dijela nožja ili donožja,
kada se ne koristi proteza
15. kada su ortopedske cipele sastavni dio ortoze.
Iznimno od stavka 2. ovog članka osigurana osoba koja prema funkcionalnom
statusu otežano hoda i koristi invalidska kolica za kretanje na prijedlog
doktora specijalista i uz obrazloženje medicinske indikacije, ima pravo na
ortopedsku cipelu ako zbog deformacije stopala iz točke 1., 2., 3., 9., 10. i
13. istog stavka ne može koristiti konfekcijsku obuću.
Osigurana osoba ima pravo na unutarnju cipelu kada se deformacija ili manjak
stopala iz stavka 2. točke 1., 2. i 10. ovog članka ne mogu odgovarajuće
korigirati ortopedskom cipelom. U tom slučaju preko unutarnje cipele koristi se
ortopedska cipela kao sastavni dio ortoze.
Osigurana osoba uz ortopedsku cipelu ima pravo i na cipelu za zdravu nogu.

*6. Ortopedski ulošci*
Članak 40.

Osigurana osoba od 3. do navršene 16. godine života ima pravo na individualno
izrađene ortopedske uloške zbog Pedes planovalgi III. stupnja.

*7. Štake, štap i hodalice*
Članak 41.

U slučaju ozljede ili bolesti, ovisno o funkcionalnom statusu, osigurana osoba
ima pravo na sljedeća pomagala za omogućavanje kretanja:
– jednu ili dvije štake
– hodalicu s dvije, tri ili četiri nožice sa ili bez kotača, s rukohvatima
– štap s četiri nožice kod hemipareze.

*8. Invalidska kolica*
Članak 42.

Osigurana osoba ima pravo na invalidska kolica na ručni ili elektromotorni
pogon, koja su utvrđena u Popisu pomagala, a vrsta invalidskih kolica propisuje
se ovisno o funkcionalnom statusu i razini svakodnevne fizičke aktivnosti
osigurane osobe.
Invalidska kolica propisuju se i primjenjuju za vrijeme prve bolničke medicinske
rehabilitacije u ugovornoj zdravstvenoj ustanovi, a nakon utvrđene trajne
onesposobljenosti sustava za kretanje. Medicinska indikacija za invalidska
kolica utvrđuje se timski i interdisciplinarno (doktor specijalist ortoped ili
fizijatar, radni terapeut ili fizioterapeut).
Uz medicinsku dokumentaciju potrebno je priložiti tehničko-mjerni list u kojem
se navodi širina sjedala kolica, dubina i visina naslona, te visina
potkoljenica.
Svako sljedeće propisivanje invalidskih kolica i primjena obnovljenih
invalidskih kolica prema članku 9. stavku 2. točki 2. ovoga Pravilnika može se
obavljati i u specijalističkoj ordinaciji ugovorne zdravstvene ustanove.

Članak 43.

Osigurana osoba ima pravo na jedna invalidska kolica i to od navršene 3. godine
života.
Iznimno od stavka 1. ovog članka, osigurana osoba koja je na redovnom
školovanju, koja prihode ostvaruje redovnim radom, te koja je prema ovom
Pravilniku ostvarila pravo na elektromotorna invalidska kolica, ima pravo na još
jedna invalidska kolica standardne izrade na ručni pogon čiji se rok uporabe
utvrđuje u dvostrukom trajanju.
Osigurana osoba iz stavka 2. ovog članka može umjesto invalidskih kolica
standardne izrade na ručni pogon izabrati invalidska kolica s toaletnim
dodatkom.
Osigurana osoba koja trajno koristi invalidska kolica ima pravo na odgovarajući
jastuk za invalidska kolica iz članka 52. ovog Pravilnika.

Članak 44.

Osigurana osoba kod koje se prema kliničkom statusu, stupnju onesposobljenosti i
tjelesnim mjerama ne mogu primijeniti odgovarajuća standardizirana invalidska
kolica, kao i osigurana osoba čiji biološki rast ne prati kronološku dob ima
pravo na invalidska kolica s posebnom prilagodbom i nužnim dodacima u skladu s
odredbom članka 42. stavka 2. i 3. ovog Pravilnika.
Osigurana osoba iz stavka 1. ovog članka koja se nalazi na redovnom školovanju o
kojem je obvezna priložiti potvrdu ima pravo za vrijeme tog školovanja na još
jedna invalidska kolica s posebnom prilagodbom i nužnim dodacima.

Članak 45.

Osigurana osoba ima pravo na invalidska kolica na ručni pogon u slučaju
sljedećih bolesti ili stanja:
1. tetraplegije, triplegije, paraplegije i hemiplegije, te tetrapareze,
tripareze, parapareze i hemipareze težeg stupnja, pa nije moguće kretanje bez
uporabe invalidskih kolica,
2. amputacije obje noge iznad nožnog zgloba, bez obzira na korištenje proteza,
3. amputacije jedne noge, kada zbog sveukupnoga kliničkog statusa nije moguća
primjena proteze,
4. teških degenerativnih ili destruktivnih procesa, poslijetraumatskih
deformacija ili prirođenih bolesti nogu, kad nije moguće kretanje upotrebom
štaka ili hodalice.
Obnovljena invalidska kolica iz članka 9. stavka 2. točke 2. ovog Pravilnika
propisuju se za privremenu uporabu osiguranoj osobi kada joj je zbog
funkcionalnog statusa onemogućeno kretanje i ne može koristiti štake ili
hodalicu, zatim u slučaju terminalnog stanja kod malignih bolesti, nesraslog
prijeloma kuka ili koljena i nakon amputacije noge, a do primjene proteze.

Članak 46.

Osiguranoj osobi koja ispunjava uvjete za odobrenje invalidskih kolica iz Popisa
pomagala propisuju se sljedeće vrste invalidskih kolica:
– odrasloj osobi potpuno ovisnoj o tuđoj pomoći s niskom razinom svakodnevne
aktivnosti propisuju se invalidska kolica standardne izrade
– odrasloj osobi i djeci s visokom razinom aktivnosti u svakodnevnom životu koja
samostalno mogu upravljati invalidskim kolicima, propisuju se kolica za aktivne
osobe
– osobi s hemiplegijom koja invalidska kolica može pokretati pomoću jedne ruke
propisuju se kolica na pogon jednom rukom ili pogon polugom
– osobi s obostranom amputacijom nogu propisuju se invalidska kolica s težištem
pomaknutim unazad
– osobi s obostranom amputacijom nogu bilo koje razine iznad razine gležnja i
visokom razinom aktivnosti u svakodnevnom životu u dobi od 18 do 65 godina mogu
se, na osnovi prijedloga rehabilitacijskog tima, propisati aktivna invalidska
kolica
– odrasloj osobi i djeci, koja zbog svoga kliničkog statusa i deformacija
koštanozglobnog sustava ne mogu samostalno upravljati kolicima niti pravilno
sjediti u kolicima, propisuju se kolica s posebnom prilagodbom za odrasle,
odnosno posebnom prilagodbom za djecu
– djeci s niskom razinom aktivnosti ili nemogućnošću samostalnog upravljanja
invalidskim kolicima propisuju se kolica za djecu standardne izrade.

Članak 47.

Osiguranoj osobi s najvećim stupnjem onesposobljenosti sustava za kretanje mogu
se propisati invalidska kolica na elektromotorni pogon, kada zbog kljenuti ili
deformacije ruku i nogu ne može aktivno pokretati kolica na ručni pogon, ali
pokretom prstiju ili glavom može sigurno upravljati elektromotornim kolicima.
Medicinska indikacija za invalidska kolica na elektromotorni pogon utvrđuje se
timski i interdisciplinarno (doktor specijalist ortoped ili fizijatar, radni
terapeut ili fizioterapeut).
Uz medicinsku dokumentaciju potrebno je priložiti nalaz Barthel indeksa,
tehničko-mjerni list u kojem se navodi širina sjedala kolica, dubina i visina
naslona, te visina potkoljenica.
Prva primjena kolica na elektromotorni pogon obavlja se timski u ugovornoj
zdravstvenoj ustanovi uz obvezno testiranje vožnje.
Svako sljedeće propisivanje invalidskih kolica na elektromotorni pogon može se
obavljati i u specijalističkoj ordinaciji ugovorne zdravstvene ustanove.
Uz potvrdu o pomagalu kod prve i svake sljedeće primjene Zavodu se za osiguranu
osobu dostavlja: medicinska dokumentacija, nalaz i mišljenje psihologa o
sposobnosti sigurnog upravljanja kolicima, te kod neuromuskularnih bolesti nalaz
neurologa.
Invalidska kolica iz stavka 1. ovog članka mogu se propisati osiguranoj osobi
najranije od navršene 12. godine života, s time da je za osigurane osobe od 12.
do navršene 18. godine života potrebna prethodna pisana suglasnost roditelja,
skrbnika ili osobe kojoj je dijete povjereno na čuvanje i odgoj.

B. DRUGA POMAGALA

*1. Toaletni stolac*
Članak 48.

Osigurana osoba koja se zbog bolesti ili ozljede ne može kretati ima pravo na
toaletni stolac s posudom ako nije ostvarila pravo na invalidska kolica s
toaletnim dodatkom ili drugo pomagalo za kretanje.

*2. Rukavice, rukavi, nogavice*
Članak 49.

Osigurana osoba ima pravo na odgovarajuće rukavice u slučaju:
1. pokretanja invalidskih kolica na ručni pogon,
2. amputacije najmanje dva prsta jedne ruke,
3. deformacije šake i prstiju s ispadom funkcije, nakon ozljede ili bolesti.

Članak 50.

Osigurana osoba u slučaju trajne disfunkcije limfnog sustava (elefantijaze, otok
ruke poslije amputacije dojke), kao kompresivna terapija kod ulcusa crurisa koji
je u tretmanu pokrivalima za rane, te kod dokazane tromboze ima pravo na
elastične terapijske kompresivne rukavice, rukave, nogavice, odnosno na
elastično kompresivno pomagalo za druge dijelove tijela.
Osigurana osoba zbog promjena nastalih poslije opeklina i velikih ožiljaka ima
pravo na:
– rukavice, rukave, odnosno nogavice podložene vazelinskom gazom ili na
– elastične terapijske rukavice, rukave, nogavice, odnosno kompresivna elastična
pomagala.

*3. Utege, suspenzori i pojasevi*
Članak 51.

Osigurana osoba ima pravo na:
– utegu, zbog ingvinalne, femoralne ili skrotalne te umbilikalne kile
– suspenzorij, zbog skrotalne kile, traumatskih ili upalnih promjena na
mošnicama ili testisima, odnosno »vodene kile« koja se ne može operacijski
izliječiti
– trbušni pojas, zbog pupčane ili neke druge kile trbušnog zida koja se ne može
operacijski izliječiti
– trbušni pojas, za trudnice s izrazito slabom trbušnom stijenkom
– trbušni elastični pojas za stomu.

*4. Antidekubitalna pomagala i jastuci*
Članak 52.

Osigurana osoba ima pravo na sljedeća pomagala:
– antidekubitalni jastuk za sjedenje u kolicima kod osoba s paraparezom,
tetraparezom, paraplegijom, tetraplegijom i obostranom natkoljeničnom
amputacijom
– antidekubitalni madrac za osigurane osobe s tetraplegijom, kada postoji
potpuni senzomotorni gubitak (ASIA A) ili potpuni motorni gubitak i oštećen
senzibilitet (ASIA B) neurološka razina cervikotorakalnog prijelaza, te kada
osigurana osoba veći dio dana provodi u krevetu s dekubitalnom ulceracijom kože
– antidekubitalni madrac s kompresorom za osigurane osobe s paraplegijom kada uz
senzomotorni gubitak postoje dekubitalne ulceracije kože (stupanj 3 – 4) na više
različitih lokacija, te kod potpuno nepokretnih osiguranih osoba koje imaju
dekubitalne ulceracije kože (stupanj 3 – 4) na više različitih lokacija
– jastuk za kolica kod svih osiguranih osoba koje trajno koriste invalidska
kolica zbog hemipareze, hemiplegije i obostrane amputacije nogu.

*5. Pokrivala za rane*
Članak 53.

Na prijedlog izabranog doktora opće/obiteljske medicine i uz njegov nadzor, a
prema preporuci doktora specijalista kirurga i dermatovenerologa, te odobrenja
nadležnoga liječničkog povjerenstva osigurana osoba ima pravo na pokrivala za
rane utvrđene u Popisu pomagala u slučaju:
– dekubitalnih kroničnih rana, ovisno o stupnju oštećenja (rane prekrivene suhim
nekrozama, sa sekrecijom, inficirane rane, kombinirane površine rana i rane u
fazi granulacije i epitelizacije)
– potkoljeničnog vrijeda
– dijabetičkog stopala
– opekline
– bulozne epidermolize.
Pomagala iz stavka 1. ovoga članka propisuju se u jednomjesečnoj količini, a
prema stupnju oštećenja i veličini rane, te broju rana na tijelu u skladu s
medicinskom indikacijom i prema procjeni izabranog doktora opće/obiteljske
medicine ili doktora specijalista kirurga ili dermatovenerologa.
Iznimno od stavka 2. ovoga članka u slučaju da rane uredno zacjeljuju pomagala
iz stavka 1. ovog članka propisuju se u tromjesečnoj količini.
Ako je klinički status rane unutar jednog mjeseca bez poboljšanja, odnosno ako
je nastupilo pogoršanje, ovlašteni doktor je obvezan propisati drugu
odgovarajuću vrstu pokrivala za rane iz stavka 1. ovog članka.

*6. Umjetne dojke i grudnjaci*
Članak 54.

Osigurana osoba zbog amputacije dojke ima pravo na:
– privremenu umjetnu dojku, koja se odobrava samo jednom, odmah nakon operacije,
a na prijedlog kirurga
– trajnu umjetnu dojku, koja se daje nakon nošenja privremene dojke.
Osigurana osoba, koja je dobila trajnu umjetnu dojku, ima pravo na dva platnena
grudnjaka godišnje.

*7. Vlasulje*
Članak 55.

Osigurana osoba ima pravo na vlasulju od umjetnih vlakana zbog trajnog ili
privremenog gubitka kose kao posljedice zračenja ili kemoterapije, hormonalne
disfunkcije, odnosno skalpiranja kože glave zbog ozljede.

*8. Pomagala za probavni sustav*
Članak 56.

Osigurana osoba ima pravo na sljedeća pomagala za probavni sustav:
1. zbog kolostome, odnosno ileostome:
– samoljepive, jednodijelne vrećice za stolicu, raznolikih promjera
– vrećice s dvokomponentnim, dvodijelnim sustavom, raznolikih promjera
– stoma zatvarač s filterom određenih promjera.
2. ostala pomagala za probavni sustav:
– rektalnu plastičnu sondu
– irigator s priborom za stoma otvor
– nazogastričnu sondu
– stomahezivnu pastu kod erozije kože oko stome
– stoma puder kod erozije kože oko stome, te kod parastomalnog dermatitisa
– trbušni elastični pojas za stomu.
Osigurana osoba koja koristi stoma vrećice s dvokomponentnim, dvodijelnim
sustavom, ako postoji medicinska indikacija, može ostvariti pravo na dodatni
broj baznih pločica i vrećica kada joj ponestane jedan od dijelova navedenog
pomagala, a odobrenje daje liječničko povjerenstvo za pomagala Direkcije.
Prvo propisivanje vrste pomagala iz stavka 1. ovoga članka i propisivanje prve
godišnje količine pomagala obavlja ugovorni doktor specijalista internista ili
kirurg. Tromjesečne količine kao i naredne godišnje količine pomagala propisuje
izabrani doktor na temelju praćenja potreba svojeg pacijenta: stanju trbušne
stjenke, izvedbi stome, razini aktivnosti i životnoj dobi pacijenta, načinu
prehrane i drugim pratećim zdravstvenim stanjima.

*9. Pomagala kod urinostome*
Članak 57.

Osigurana osoba ima pravo na sljedeća pomagala i potrošni materijal kod
urinostome:
– plastične vrećice za urin kod urinostome, jednodijelni sustav
– plastične vrećice za urin kod urinostome, dvodijelni sustav, različite
veličine.
Prvo propisivanje vrste pomagala iz stavka 1. ovoga članka i propisivanje prve
godišnje količine pomagala obavlja ugovorni doktor specijalista internista ili
kirurg. Tromjesečne količine kao i naredne godišnje količine pomagala propisuje
izabrani doktor na temelju praćenja potreba svojeg pacijenta: stanju trbušne
stjenke, izvedbi stome, razini aktivnosti i životnoj dobi pacijenta, načinu
prehrane i drugim pratećim zdravstvenim stanjima.

*10. Pomagala za urogenitalni sustav*
Članak 58.

Osigurana osoba zbog inkontinencije urina ima pravo na sljedeća pomagala za
urogenitalni sustav:
1. kondome:
– silikonske samoljepive s otvorom za spoj na plastičnu vrećicu za urin
– latex koji se lijepi ljepljivom trakom, s otvorom za plastičnu vrećicu za urin
– latex koji se lijepi ljepilom, s otvorom za plastičnu vrećicu za urin
– latex samoljepivi, s otvorom za plastičnu vrećicu za urin
– ljepilo za kondome
– sredstvo za skidanje ljepila za kondome
2. vrećice:
– za urin, uz nogu, u spoju s kondomom i s ispustom, sa zaštitnom tkaninom od
strukturiranog mikrovlakna i dvije vezne trake
– za urin za višekratnu uporabu, sa sistemom za ispust urina
– za urin za jednokratnu uporabu.
Osigurana osoba koja je inkontinentna i nepokretna (ne kontrolira stolicu i
mokrenje), a može sjediti i kretati se uz pomoć invalidskih kolica, ima pravo uz
jednu vrstu kondoma i na dvije vrste vrećica za urin u količini propisanoj
Popisom pomagala za svaku vrstu vrećice. Potrebu i oblik kombinacije dviju vrsta
vrećica utvrđuje urolog pri prvom propisivanju i/ili fizijatar prilikom prve
rehabilitacije, te ugovorni doktor opće/obiteljske medicine uz odobrenje
liječničkog povjerenstva za ortopedska i druga pomagala područnog ureda Zavoda
(u daljnjem tekstu: liječničko povjerenstvo za pomagala).
Osigurana osoba koja je inkontinentna (ne kontrolira stolicu i mokrenje), a zbog
potpune nepokretnosti stalno leži u krevetu (coma vigile i dr.), ima pravo uz
trajne katetere na vrećice za urin za višekratnu uporabu, sa sistemom za ispust
urina i jednokratne nepropusne podmetače za krevet u količini propisanoj Popisom
pomagala. Osigurana osoba uz odgovarajući broj pomagala iz stavka 1. ovog članka
ima pravo na odgovarajući broj pomagala iz članka 59. i 60. ovog Pravilnika, s
tim da ukupna godišnja količina tih pomagala u kombinaciji, za koja je u Popisu
pomagala propisana pojedinačna godišnja količina, odgovara zbroju njihovih
dnevnih količina potrebnih osiguranoj osobi.
Pomagala koja se mogu ostvariti u kombinaciji prema stavku 4. ovog članka su:
kateteri za jednokratnu uporabu, gel za podmazivanje i dezinfekciju uretre,
kondomi, ljepilo za kondome, sredstvo za skidanje ljepila za kondome, vrećice za
urin i pelene.
Kombinacije pomagala iz stavka 5. ovog članka predlaže specijalist urolog
prilikom propisivanja godišnje količine tih pomagala.
Pravo na pomagala iz stavka 1. ovog članka osigurana osoba ostvaruje na osnovi
prijedloga urologa pri prvom propisivanju i/ili fizijatra prilikom prve
rehabilitacije, te ugovornog doktora opće/obiteljske medicine i uz odobrenje
liječničkog povjerenstva za pomagala.

Članak 59.

Osigurana osoba ima pravo na sljedeća pomagala za urogenitalni sustav zbog
retencije urina:
– katetere za jednokratnu uporabu pri samokateterizaciji ili kateterizaciji
– trajni kateter od silikona, ili od silikoniziranog lateksa
– gel za podmazivanje i dezinfekciju uretre
– ogledalo za žene pri samokateterizaciji.
Osigurana osoba ima pravo na samo jednu vrstu katetera.
Osigurana osoba iz stavka 1. ovog članka ima pravo i na pomagala iz članka 58.
stavka 1. točke 2. podtočke 2. i 3. ovog Pravilnika.

Članak 60.

Osigurana osoba starija od 3 godine zbog medicinskih indikacija iz stavka 2. i
3. ovog članka, te koja za trajnu posljedicu ima inkontinenciju urina i/ili
stolice uz odobrenje liječničkog povjerenstva za pomagala ima pravo na sljedeća
pomagala:
– pelene obične u količini utvrđenoj u Popisu pomagala
– pelene u spoju s gaćicama u količini i veličini utvrđenoj u Popisu pomagala
– pelene u spoju s gaćicama, visoko upijajuće za noć u količini i veličini
utvrđenoj u Popisu pomagala
– anatomske uloške po mjeri u količini i veličini utvrđenoj u Popisu pomagala
– gaćice mrežaste elastične prema tjelesnoj težini u količini utvrđenoj u Popisu
pomagala
– zaštitni podložak za krevet za jednokratnu uporabu različite veličine, kada
postoji inkontinencija urina i stolice.
Osigurana osoba ostvaruje pravo na pomagalo iz stavka 1. ovog članka:
– zbog prirođene mane i/ili bolesti urogenitalnog ili probavnog sustava, a
posljedica je trajna inkontinencija urina i/ili stolice
– zbog bolesti i/ili ozljeda živčanog sustava, a posljedica je trajna
inkontinencija urina i/ili stolice
– zbog smetnje svijesti prema »Glasgow coma scale« od 0 do 8
– zbog mentalne retardacije osoba starijih od 3 godine, a posljedica je
inkontinencija urina i/ili stolice.
U slučaju kompletne inkontinencije urina (srednje teška inkontinencija)
osigurana osoba ima pravo na pelene u spoju s gaćicama za dan u količini i
veličini utvrđenoj u Popisu pomagala.
U slučaju kompletne inkontinencije urina, a djelomično stolice (teška
inkontinencija), osigurana osoba ima pravo na kombinaciju pelena u spoju s
gaćicama za dan i visoko upijajućih pelena u spoju s gaćicama za noć u količini
i veličini utvrđenoj u Popisu pomagala.
U slučaju kompletne inkontinencije urina i stolice (vrlo teška inkontinencija),
osigurana osoba ima pravo na kombinaciju pomagala anatomski ulošci, gaćice
mrežaste elastične i visoko upijajuće pelene u spoju s gaćicama za noć, u
količini i veličini utvrđenoj u Popisu pomagala.
Ugovorni doktor koji propisuje pelene obvezan je navesti koju vrstu i koju
veličinu pelena utvrđenih u Popisu pomagala propisuje osiguranoj osobi.
Osigurana osoba ima pravo koristiti pomagala u kombinaciji kako je navedeno u
Popisu pomagala.
Osigurana osoba smještena u domu socijalne skrbi kod koje postoje medicinske
indikacije iz stavka 2. ovog članka, a koja je pravo na pelene u spoju s
gaćicama, anatomske uloške i mrežaste gaćice ostvarila u domu socijalne skrbi
osnovom ugovora o javnoj nabavi pomagala pri inkontinenciji za potrebe domova
socijalne skrbi u Republici Hrvatskoj, sklopljenog između Ministarstva zdravstva
i socijalne skrbi i isporučitelja tih pomagala, nema pravo na teret sredstava
obveznog zdravstvenog osiguranja ostvariti ta pomagala ako ih je ostvarila u
količini i odgovarajućoj kombinaciji kako je to utvrđeno ovim Pravilnikom. U
suprotnom ima pravo na teret obveznog zdravstvenog osiguranja ostvariti pravo na
razliku u standardu prava na ta pomagala utvrđenom u skladu s ovim Pravilnikom.

*11. Pomagala za disanje*
Članak 61.

Osigurana osoba ima pravo na sljedeća pomagala za disanje na prijedlog doktora
specijalista internista, pulmologa ili pedijatra za potrebe liječenja u kući:
– endotrahealnu kanilu s priborom
– koncentrator kisika, kada osigurana osoba boluje od teškog spastičnog
bronhitisa, kronične opstruktivne bolesti pluća težega stupnja s posljedičnom
kroničnom, globalnom respiratornom insuficijencijom, a kada je nužno dugotrajno
liječenje kisikom u kući
– inhalator kod kroničnih opstruktivnih bolesti dišnih putova težeg stupnja u
kojih je nužna dugotrajna uporaba
– aspirator i aspiracijske katetere kod traheotomiranih osiguranih osoba koje
imaju pojačanu sekreciju.
Za pomagalo iz stavka 1. podstavka 2. ovog članka prethodno je potrebno provesti
dijagnostičke postupke u ugovornim zdravstvenim ustanovama.
Osigurane osobe koje imaju spinalnu mišićnu atrofiju i nalaze se na kućnom
liječenju, imaju pravo na prijedlog specijalista pedijatra kliničke ustanove na:
– ovlaživač za kisik
– raspršivač (za inhalator)
– podloške za endotrahealnu kanilu
– fiksacijske trake za endotrahealnu kanilu – male
– endotrahealnu kanilu bez poklopca s korekcijom
– endotrahealnu masku.

*12. Pomagala kod šećerne bolesti*
Članak 62.

Osigurana osoba koja boluje od šećerne bolesti ima pravo na sljedeća pomagala:
– štrcaljke za inzulin s integriranom iglom (za davanje inzulina koji je pakiran
u bočici)
– inzulinski injektor u obliku olovke za davanje inzulina za terapiju humanim
inzulinom (za davanje humanog inzulina koji je pakiran u staklenom ulošku koji
se umeće u injektor)
– dijagnostičke trake za provjeru razine glukoze u krvi (okularno očitanje)
– dijagnostičke trake za provjeru razine glukoze i ketona u urinu (okularno
očitanje)
– uređaj za brzo očitanje razine glukoze u krvi
– dijagnostičke trake za provjeru razine glukoze u krvi pomoću uređaja za brzo
očitanje.
Pomagalo iz stavka 1. podstavka 5. ovog članka daje se na prijedlog i uz nalaze,
te mišljenje ugovornog doktora medicine, specijalista: internista ili pedijatra
– dijabetologa, osiguranoj osobi koja prima inzulin 2 i više puta dnevno i
učestalo provjerava vrijednosti glukoze u krvi.
U slučaju kada osigurana osoba koja prema nalazu doktora medicine, specijalista:
interniste ili pedijatra – dijabetologa prima više puta dnevno inzulin
različitih formulacija, mogu joj se odobriti dva uređaja za davanje inzulina
različitih formulacija, a uz odgovarajući broj igala prema Popisu pomagala.
U slučaju kada osigurana osoba u sklopu liječenja po indikaciji dijabetologa
klinike ima ugrađenu inzulinsku crpku na prijedlog specijalista dijabetologa,
ima pravo na sljedeći potrošni materijal za inzulinsku crpku, uz prethodno
odobrenje liječničkog povjerenstva za pomagala Direkcije:
– sustav za infuziju za inzulinsku crpku
– spremnik za inzulin u inzulinskoj crpki
– baterije
– zaštitnu navlaku za crpku
– pojas za struk (kod inzulinske crpke).

*13. Potrošni materijal za hemodijalizu i peritonejsku dijalizu u kući*
Članak 63.

Osigurana osoba koja se liječi zbog zatajenja bubrega uporabom sustava za
hemodijalizu ili peritonejsku dijalizu u kući ima pravo na potrošni materijal
koji je utvrđen u Popisu pomagala, a osigurana osoba koja je na kontinuiranoj
ambulatornoj peritonejskoj dijalizi ima pravo i na uređaj za grijanje
peritonejske otopine.
Osigurana osoba koja se liječi automatiziranom peritonejskom dijalizom ima pravo
na potrošni materijal ako ispunjava sljedeće uvjete:
– da je u radnom odnosu puno radno vrijeme ili
– da ima status redovnog učenika, odnosno studenta ili
– da je mlađa od 18 godina, a oba roditelja su zaposlena
– da zbog fizičkih nedostataka (kongenitalne anomalije, amputacije i sl.) nije u
mogućnosti koristiti liječenje kontinuiranom ambulatornom peritonejskom
dijalizom, odnosno hemodijalizom u ugovornoj zdravstvenoj ustanovi.
Potrošni materijal pod uvjetima utvrđenim u stavku 1. i 2. ovog članka propisuje
nadležni doktor specijalist, a osigurana osoba ostvaruje ih uz prethodno
odobrenje liječničkog povjerenstva za pomagala Direkcije Zavoda.

C. OČNA POMAGALA

Članak 64.

Osigurana osoba ima pravo na sljedeća očna pomagala:
1. naočale:
a. okvire za naočale
b. leće za naočale:
– mineralne leće za blizinu, odnosno daljinu
– plastične leće za blizinu, odnosno daljinu
– lentikularne leće za blizinu, odnosno daljinu, (mineralne odnosno plastične)
– specijalni sustav leća (teleskopske leće) za blizinu, odnosno daljinu
– prizmatične leće za blizinu, odnosno daljinu
– stakla bez dioptrije
2. kontaktne leće:
– tvrde
– polutvrde
– mekane
– terapeutske leće
– prilagođavajuće leće za djecu
3. očne proteze:
– pune po mjeri (plastične, staklene)
– ljuskaste po mjeri (plastične, staklene)
– orbitalne
– privremene prilagođavajuće.
Osigurana osoba ima pravo na pomagala iz stavka 1. ovog članka bez obveze
vraćanja Zavodu.

*1. Naočale*
Članak 65.

Osigurana osoba ima pravo na naočale s okvirima i korekcijskim lećama (u
daljnjem tekstu: leća) zbog kratkovidnosti, dalekovidnosti i drugih
nepravilnosti vida.

Članak 66.

Osigurana osoba ima pravo na okvire za naočale pri prvom propisivanju naočala,
odnosno nakon proteka roka uporabe okvira.

Članak 67.

Osigurana osoba ima pravo na mineralne leće za naočale za blizinu, odnosno
daljinu zbog kratkovidnosti, dalekovidnosti, te astigmatizma.

Članak 68.

Osigurana osoba ima pravo na plastične leće za naočale za blizinu, odnosno
daljinu zbog:
– jednostrane i obostrane afakije
– sfernih anizometropija većih od 3 dioptrije
– astigmatizma većeg od 2 cilindra.
Pomagala iz stavka 1. ovog članka mogu se propisati i djeci do navršenih 18
godina života zbog kratkovidnosti, odnosno dalekovidnosti bez obzira na vrstu i
stupanj nepravilnosti vida.

Članak 69.

Osigurana osoba ima pravo na lentikularne leće: mineralne ili plastične za
naočale za blizinu, odnosno daljinu zbog:
– jednostrane i obostrane afakije
– sfernih ametropija većih od 9 dioptrija.

Članak 70.

Slabovidna osigurana osoba koja optimalnom korekcijom lećama ili kontaktnim
lećama na oku s boljim vidnim poljem ima vidnu oštrinu manju od 30%, ali bolju
od osjeta svjetla ili vidno polje uže od 30° na oku s boljim vidnim poljem ima
pravo na teleskopske leće.
Osigurana osoba ima pravo na teleskopske leće i u slučaju kada uz optimalnu
korekciju vidne oštrine lećama ili kontaktnim lećama vidna oštrina ne prelazi
30% na oku s boljom vidnom oštrinom.
Kliničke indikacije za propisivanje teleskopskih leća su organsko (makulopatija)
ili funkcionalno (slabovidnost – ambliopija) oštećenje centralnog vida.
Teleskopske leće propisuju se samo ako je ortoptičko – pleoptič­ko liječenje
završeno.

Članak 71.

Osigurana osoba ima pravo na prizmu u kombinaciji s lećom odgovarajuće dioptrije
za blizinu, odnosno daljinu zbog diplopije, odnosno u kombinaciji sa staklom sa
ili bez dioptrije zbog strabizma.

Članak 72.

Osigurana osoba iznimno ima pravo na korekcijske leće za naočale i prije isteka
roka uporabe pomagala utvrđenog u Popisu pomagala, ako se razlika u korekciji
vida zbog kratkovidnosti izmijeni za najmanje 0,5 dioptrije, a kod ostalih
refrakcijskih anomalija za najmanje 1,0 dioptrije prema nalazu i obrazloženju
ugovornog doktora – oftalmologa.

Članak 73.

Osigurana osoba ima pravo na tamna stakla bez dioptrije u slučaju potpune
sljepoće, odnosno trajne unakaženosti vanjskog dijela oka.
Osigurana osoba ima pravo na tamna stakla bez dioptrije i u slučaju kroničnog
uveitisa, retinitisa, aniridije, koloboma šarenice izvan razine ruba gornje
vjeđe i albinizma prema nalazu ugovornog doktora oftalmologa.
Osigurana osoba ima pravo na prozirno staklo bez dioptrije zbog strabizma,
odnosno u slučaju nepravilnosti vida samo jednog oka.

*2. Kontaktne leće*
Članak 74.

Osigurana osoba ima pravo na kontaktne leće zbog sljedećih indikacija:
1. keratokonusa,
2. jednostrane, odnosno obostrane afakije,
3. anizometropije veće od 3 dioptrije,
4. sfernih ametropija većih od 5 dioptrija ili astigmatizma većeg od 2 cilindra
gdje se korekcijskim staklima ne može postići oštrina vida 1.0,
5. aniridije,
6. koloboma šarenice izvan razine ruba gornje vjeđe,
7. albinizma,
8. iregularnog astigmatizma.
Osigurana osoba ima pravo na kontaktne leće za liječenje u slučajevima bolesti i
ozljede oka, a djeca do jedne godine života na mekane kontaktne leće koje je
propisao specijalist oftalmolog kabineta za kontaktne leće.
Osigurana osoba iznimno može ostvariti pravo na kontaktne leće i prije isteka
roka uporabe pomagala utvrđenog u Popisu pomagala, ako se razlika u korekciji
vida prema nalazu i obrazloženju specijalista oftalmologa kabineta za kontaktne
leće izmijeni za najmanje 0,5 dioptrije.
Osigurana osoba osim prava na kontaktne leće prema stavku 1. ovog članka ima
pravo i na odgovarajuće naočale.

*3. Očne proteze*
Članak 75.

Osigurana osoba ima pravo na očnu protezu:
1. punu, zbog anoftalmusa,
2. ljuskastu, zbog djelomičnog odstranjenja ili atrofije očne jabučice,
3. orbitalnu, zbog unakaženja vanjskih dijelova oka i nedostatka očne jabučice,
odnosno nakon egzenteracije orbite.
Osigurana osoba kojoj je izvršena enukleacija očne jabučice ili ima atrofiju
očne jabučice ima pravo na privremenu prilagođavajuću očnu protezu.

D. TIFLOTEHNIČKA POMAGALA

Članak 76.

Osigurana osoba kojoj je oštrina vida na oba oka 0,05 i manja (slijepa osoba)
ima pravo na sljedeća tiflotehnička pomagala:
1. dugi bijeli štap za slijepe,
2. sat za slijepe,
3. Brailleov pisaći uređaj,
4. kasetofon – četverokanalni za slijepe osobe,
5. čitač ekrana s govornom jedinicom,
6. Brailleovu elektroničku bilježnicu za slijepe.
Pomagala iz stavka 1. ovog članka odobravaju se:
1. iz točke 1. i 2. osiguranoj osobi od navršene 6. godine života,
2. iz točke 3. osiguranoj osobi za vrijeme dok se nalazi na redovnom školovanju,
te svakoj drugoj osiguranoj osobi koja se služi Braillovim pismom, a o čemu je
obvezna priložiti potvrdu koju izdaje Hrvatski savez slijepih ili udruga
slijepih, uz obvezu vraćanja Zavodu,
3. iz točke 4. osiguranoj osobi od navršene 6. godine života koja se koristi
zvučnim fondom Hrvatske knjižnice za slijepe o čemu je obvezna priložiti potvrdu
koju izdaje Hrvatska knjižnica za slijepe, uz obvezu vraćanja Zavodu,
4. iz točke 5. osiguranoj osobi za vrijeme redovnog školovanja i koja je
osposobljena za rad tim pomagalom o čemu je obvezna priložiti potvrdu koju
izdaje Hrvatski savez slijepih i potvrdu obrazovne ustanove o redovnom
školovanju, uz obvezu vraćanja Zavodu,
5. iz točke 6. osiguranoj osobi za vrijeme dok se nalazi na redovnom školovanju,
te za vrijeme prekvalifikacije, o čemu je obvezna priložiti potvrdu obrazovne
ustanove i preporuku Hrvatskog saveza slijepih, uz obvezu vraćanja Zavodu.
Pod redovnim školovanjem iz stavka 2. podtočaka 2., 4. i 5. ovog članka smatra
se školovanje do svršetka dodiplomskog studija, nakon čega je osigurana osoba
obvezna vratiti pomagala iz stavka 1. točaka 3, 5. i 6. ovog članka.
Uz zahtjev za odobrenje pomagala iz ovog članka potrebno je priložiti nalaz i
mišljenje specijalista oftalmologa.

E. SLUŠNA POMAGALA

Članak 77.

Osigurana osoba ostvaruje pravo na slušno pomagalo kada ima obostrani trajni
gubitak sluha, a tonski audiogram pokazuje da je prosječni prag sluha za uho na
koje bolje čuje na frekvencijama: 0,5 kHZ, 1 kHz, 2 kHz i 4 kHz za dijete do
navršene 18. godine 30 dB i više, a 40 dB i više za odrasle na istim
frekvencijama.
Osigurana osoba odobrenim slušnim pomagalom mora postizati slušno-govornu
komunikaciju unutar socijalnog kontakta prema govornom audiogramu.
Osigurana osoba ima pravo samo na jedno od sljedećih slušnih pomagala:
1. analogno slušno pomagalo
2. digitalno slušno pomagalo.
Dijagnostički postupak i odabir slušnog pomagala određuje i provodi doktor
medicine u ugovornoj zdravstvenoj ustanovi, specijalist
otorinolaringolog-audiolog koji izdaje i potvrdu za odabrano slušno pomagalo.
Osigurana osoba iz stavka 1. ovog članka ima pravo na dva istovrsna slušna
pomagala iz stavka 3. ovoga članka pod uvjetom da sa jednim slušnim pomagalom ne
postiže razumljivost od najmanje 80%, pri jačini zvuka od 65 dB, te kada se sa
dva slušna pomagala u otežanim uvjetima poboljšava razumljivost u odnosu na
jedno slušno pomagalo za najmanje 20%.

Članak 78.

Osigurana osoba predškolske dobi (od navršenih pet godina života), te osigurana
osoba koja je na redovnom školovanju, uz predočenje potvrde o redovnom
školovanju, koja ima obostrani trajni gubitak sluha, u skladu s člankom 77.
stavkom 1. ovog Pravilnika ostvaruje pravo na pomagala za poboljšanje
komunikacije, predajnik i prijamnik.
Pomagala iz stavka 1. ovog članka propisuje specijalist otorinolaringolog
ugovorne kliničke zdravstvene ustanove.
Potrošni materijali za ugradbeno slušno pomagalo.

Članak 79.

Osigurana osoba kojoj je zbog gluhoće ugrađena umjetna pužnica ima pravo na
baterije za govorni procesor.

F. SURDOTEHNIČKA POMAGALA

Članak 80.

Osigurana osoba s potpunim gubitkom sluha (gluha osoba) ima pravo na sljedeća
surdotehnička pomagala:
1. svjetlosni signalizator plača djeteta,
2. svjetlosna ili vibracijska budilica,
3. telefaksni uređaj.
Pomagalo iz stavka 1. točke 3. ovoga članka odobrava se osiguranoj osobi s
potpunim gubitkom sluha koja ima navršenih 18 godina života pod uvjetom da živi
sama ili da živi u kućanstvu s osobama koje također imaju potpuni gubitak sluha.
Osigurana osoba koja ispunjava uvjete za pomagalo iz stavka 2. ovog članka
obvezna je priložiti pisanu izjavu o članovima zajedničkog kućanstva s njihovim
osobnim podacima (ime i prezime, adresa i broj osigurane osobe u Zavodu).
Ako u zajedničkom kućanstvu živi više osoba s potpunim gubitkom sluha pomagalo
iz stavka 1. točke 3. ovog članka odobrava se samo jednoj osiguranoj osobi u tom
kućanstvu.

G. POMAGALA ZA OMOGUĆAVANJE GLASNOG GOVORA

Članak 81.

Osigurana osoba koja je zbog bolesti ili operacije grla izgubila moć govora ima
pravo na:
1. pomagalo za glasni govor
2. govornu protezu
3. govornu kanilu.
Cjelokupno govorno pomagalo iz stavka 1. točke 1. ovog članka obuhvaća pomagalo
za glasni govor, akumulatorske baterije, punjač akumulatora, vibrator i ostale
dijelove navedene u Popisu.
Osigurana osoba koja je ostvarila pravo na govornu protezu ne može istovremeno
ostvariti pravo na pomagalo za glasni govor, osim u slučaju kada iz
medicinsko-tehničkih razloga ne može koristiti već odobrenu govornu protezu.

I. STOMATOLOŠKA POMAGALA

Članak 82.

Osigurana osoba do 18. godine života ima pravo na sljedeća stomatološka
pomagala:
a) zubne krunice:
– metalne jednodijelne lijevane krunice
– fasetirane krunice
b) lijevane nadogradnje na zubima pri izradi krunica kad kruna zuba služi kao
krunica odnosno kao nosač retencijskih veza proteze
c) pomične proteze:
– djelomične akrilatne zubne proteze (s bazom do 10 i preko 10 elemenata)
d) ortodontske uređaje:
– pomične
– nepomične
e) popravke:
– reparature proteza
– popravke ortodontskih uređaja.
Pravo na nepomične ortodontske uređaje iz stavke 1. točke d) podtočke 2. ovog
članka (lingvalne ili labijalne lukove i aktivne elemente), u broju elemenata
kako je utvrđeno u Popisu pomagala, osigurana osoba može ostvariti samo jednom
do navršene 18. godine života, tijekom ortodontske terapije, na osnovi odobrenja
liječničkog povjerenstva za pomagala.
Osigurana osoba od 18. do 65. godine života ima pravo na sljedeća stomatološka
pomagala:
a) zubne krunice:
– fasetirane krunice kao nosač retencijske veze proteze u području prednjih zuba
zaključno do drugog pretkutnjaka
– metalne jednodijelne lijevane krunice kao nosač retencijske veze proteze u
području kutnjaka
– modificirane fasetirane krunice kao nosač retencijske veze metalne lijevane
proteze u području prednjih zuba zaključno do drugog pretkutnjaka
– modificirane jednodijelne lijevane krunice kao nosač retencijske veze metalne
lijevane proteze u području kutnjaka
b) lijevane nadogradnje na zubima pri izradi krunica kao nosač retencijske veze
proteze
c) pomične proteze:
– totalne zubne proteze akrilatne
– totalne zubne proteze s metalnom bazom
– djelomične akrilatne zubne proteze (s bazom do 10 i preko 10 elemenata)
– djelomične metalne lijevane proteze
d) popravke:
– reparature proteza
– podlaganje proteza.
Osigurana osoba iznad 65 godina života ima pravo na sljedeća pomagala:
a) zubne krunice:
– metalne jednodijelne lijevane krunice kao samostalne krunice u području
kutnjaka
– metalne jednodijelne lijevane krunice kao nosač retencijske veze proteze u
području kutnjaka
– metalne jednodijelne lijevane modificirane krunice kao nosač retencijske veze
proteze u području kutnjaka
– fasetirane krunice kao samostalne krunice u području prednjih zuba zaključno
do drugog pretkutnjaka
– fasetirane krunice kao nosač retencijske veze proteze u području prednjih zuba
zaključno do drugog pretkutnjaka
– modificirane fasetirane krunice kao nosač retencijske veze proteze u području
prednjih zuba zaključno do drugog pretkutnjaka
b) lijevane nadogradnje na zubima pri izradi krunica kada kruna zuba služi kao
krunica odnosno kao nosač retencijske veze proteze
c) pomične proteze:
– totalne akrilatne zubne proteze
– totalne zubne proteze s metalnom bazom
– djelomične akrilatne zubne proteze (s bazom do 10 i preko 10 elemenata)
– djelomične metalne lijevane proteze
d) popravke proteza:
– reparature proteza
– podlaganje proteza.
Osigurane osobe svih dobnih skupina imaju pravo na:
– resekcijske proteze, epiteze, opturatore, udlage, akrilatnu griznu ploču
(palatinalnu i mandibularnu).
Iznimno od stavka 1. i 3. ovoga članka, osigurana osoba ima pravo zbog teških
kongenitalnih anomalija (rascjep čeljusti i nepca, otvoreni zagriz, maksilarni i
mandibularni prognatizam) i traume zubi i čeljusti ostvariti pravo i na
ortodontske uređaje i nakon 18. godine života, te na veći broj zubnih krunica od
navedenog u Popisu pomagala.
Odobrenje za ostvarivanje prava na ortodontske uređaje i zubne krunice u
slučajevima iz stavka 6. ovog članka daje liječničko povjerenstvo za pomagala
Direkcije na osnovi priložene medicinske dokumentacije.

Članak 83.

Zubne krunice odobravaju se u skladu s člankom 82. stavkom 1., 3. i 4. ovoga
Pravilnika:
1. ako je razorena kruna zuba, a za sanaciju nije dovoljan samo ispun
2. kad je zub nosač retencijske ili stabilizacijske veze pomične proteze.
Za osigurane osobe do 18. godine i iznad 65. godine života fasetiranu krunicu
kao samostalnu krunicu ili kao retencijsku vezu pomične proteze odobrava se do
drugog pretkutnjaka obje čeljusti, uključujući drugi pretkutnjak u obje
čeljusti.
Za osigurane osobe do 18. godine i iznad 65. godine života metalnu jednodijelnu
lijevanu krunicu kao samostalnu krunicu ili kao nosač retencijske veze pomične
proteze odobrava se u području kutnjaka obje čeljusti.
Za osigurane osobe od 18. do 65. godine života fasetiranu krunicu odobrava se do
drugog pretkutnjaka obje čeljusti uključujući drugi pretkutnjak obje čeljusti,
isključivo kao nosač retencijske veze pomične proteze.
Za osigurane osobe od 18. do 65. godine života, metalnu jednodijelnu lijevanu
krunicu, odobrava se isključivo kao nosač retencijske veze pomične proteze, u
području kutnjaka obje čeljusti.
Za osigurane osobe od 18. godine života modificiranu jednodijelnu lijevanu
krunicu odobrava se u području kutnjaka obje čeljusti, isključivo kada je zub
nosač retencijske ili stabilizacijske veze metalne lijevane proteze.
Za osigurane osobe od 18. godine života modificiranu fasetiranu krunicu odobrava
se u području prednjih zuba zaključno do drugog pretkutnjaka obje čeljusti,
isključivo kada je zub nosač retencijske ili stabilizacijske veze metalne
lijevane proteze.

Članak 84.

Osigurana osoba do 18. i iznad 65. godine života ima pravo na lijevanu
nadogradnju zuba kada kruna zuba služi kao krunica, odnosno kao nosač
retencijske veze pomične proteze.
Osigurana osoba od 18. do 65. godine života ima pravo na lijevanu nadogradnju
zuba kada kruna zuba služi isključivo kao nosač retencijske veze pomične
proteze.
Pri izradi lijevane nadogradnje odobrava se u svakoj čeljusti najviše 2 lijevane
nadogradnje.

Članak 85.

Osigurana osoba do 18. godine, te od 18. do 65. i iznad 65. godine života ima
pravo na izradu krunica u slučajevima i na način utvrđen u članku 82. stavku 1,
3. i 4. te članku 83. ovoga Pravilnika.
Pri izradi krunica odobrava se najviše 2 elementa u svakoj čeljusti.
Ako se izrađuju krunice i pomična proteza u jednoj čeljusti (kombinirani rad)
odobrava se pomičnu protezu i najviše 2 krunice kao nosače retencijskih veza.
Broj elemenata pri izradi krunica ne uključuje lijevane nadogradnje.

Članak 86.

Pomične proteze ne odobrava se kada nedostaje jedan kutnjak ili jedan
pretkutnjak (jednostrano ili obostrano u jednoj ili obje čeljusti).

Članak 87.

Resekcijsku protezu, epitezu i opturator izrađuje se osiguranoj osobi kao
samostalno ili dodatno stomatološko pomagalo ako je oštećeno koštano ili meko
tkivo.
Odobrenje za ostvarivanje prava na stomatološka pomagala iz stavka 1. ovog
članka daje liječničko povjerenstvo područnog ureda Zavoda.

Članak 88.

Fiksna udlaga odobrava se osiguranoj osobi u koje je parodontopatija
napredovala, te je potrebna stabilizacija zuba, za fiksaciju čeljusti kod
prijeloma u području čeljusti, kod izbijanja zubi iz čeljusti i za zaštitu zubi
prilikom zračenja.
Nagrizna udlaga odobrava se u svrhu dijagnostike i liječenja bolesti
stomatognatog sustava.
Akrilatna grizna ploča (palatinalna i mandibularna) odobrava se osiguranoj osobi
nakon terapijskog postupka vestibuloplastike sa ciljem zadržavanja poslije
operativnog stanja i kod terapije otvorenog sinusa.
Akrilatna grizna ploča u inicijalnoj protetskoj terapiji (maksilarna i
mandibularna) odobrava se osiguranoj osobi u terapijskom postupku liječenja
disfunkcija stomatognatog sustava (poremećaji okluzije, funkcije čeljusnog
zgloba i žvačnih mišića) radi vraćanja normalnih među čeljusnih odnosa,
uspostavljanja normalnih intrakapsularnih odnosa, terapiju boli i zvukova u
zglobu, te vraćanja normalne funkcije žvačnih mišića bez ograničavanja pokreta.

Članak 89.

Stomatološka pomagala propisana ovim Pravilnikom izrađuju se od sljedećih
materijala:
– krunice – iz poluplemenite (paladij srebrne) i plemenite (zlatne i platin
zlatne) slitine
– krunice i fasete na metalnim krunicama – iz mikrofilnih kompozita
– ortodontski uređaji, udlage – iz akrilata i kobalt-kromovih slitina
– totalne zubne proteze – iz akrilata, iz akrilata i kobalt-kromove slitine
– djelomične metalne lijevane proteze – iz kobalt-kromove slitine i akrilata
– djelomične akrilatne zubne proteze – iz akrilata
– totalne metalne lijevane proteze – iz kobalt-kromove slitine i akrilata
– elementi za fiksne ortodontske uređaje iz kobalt-kromove slitine ili
nikal-titanium slitine.

Članak 90.

Osigurana osoba u cijelosti snosi troškove kobalt-kromovih slitina koje su
utrošene za izradu lijevane metalne proteze.
Osigurana osoba u cijelosti snosi troškove polu plemenitih i plemenitih slitina
utrošenih za izradu krunica i lijevanih nadogradnji u slučaju kada ostvaruje
pravo na navedena stomatološka pomagala prema članku 82. stavku 1, 3. i 4. i
članku 83. ovoga Pravilnika.
Troškove posebnih materijala pri izradi fiksnih ortodontskih uređaja – bravica,
lukova i prstena s dodatnim elementima snosi u cijelosti Zavod.

IV. PRAVO NA POPRAVAK POMAGALA, TE REZERVNE DIJELOVE I POTROŠNI MATERIJAL

Članak 91.

Osigurana osoba koja je ostvarila pravo na pomagalo navedeno u Popisu pomagala,
odnosno na pomagalo na osnovi odobrenja liječničkog povjerenstva za pomagala
Direkcije u skladu s člankom 27. stavkom 1. ovog Pravilnika ima pravo na
popravak pomagala te na rezervne dijelove i potrošni materijal za to pomagalo
prema odredbama ovog Pravilnika.
Potrebu popravka pomagala iz medicinskih razloga propisuje nadležni ugovorni
doktor na potvrdi o popravku pomagala.
Potrebu za popravkom pomagala iz tehničkih razloga na zahtjev osigurane osobe
utvrđuje ugovorni isporučitelj koji uz predračun troškova popravka izdaje
potvrdu o popravku pomagala iz članka 10. ovog Pravilnika.
Potvrde iz stavka 2. i 3. ovog članka ovjerava ovlašteni radnik Zavoda uz
prethodno odobrenje nadležnoga liječničkog povjerenstva Zavoda.
Odobrenje iz stavka 4. ovog članka daje liječničko povjerenstvo koje je u skladu
s ovim Pravilnikom nadležno za odobrenje pomagala, za koje je utvrđena potreba
popravka.
Za pomagala koja ne podliježu obvezi prethodnog odobrenja nadležnog liječničkog
povjerenstva Zavoda odobrenje iz stavka 4. ovog članka daje liječničko
povjerenstvo područnog ureda Zavoda.

Članak 92.

Rezervne ili ostale sastavne dijelove i potrošni materijal propisuje ugovorni
doktor ili ugovorni isporučitelj, kako je to navedeno u Popisu pomagala.
Rezervne dijelove, odnosno potrošni materijal, koji nisu navedeni u Popisu
pomagala, ugovorni isporučitelj obvezno navodi u predračunu popravka, prema
originalnom nazivu i šifri iz originalnog kataloga proizvođača pomagala.
Ugovorni isporučitelj ima pravo propisati isključivo samo zamjenu ili popravak
istovrsnog dijela pomagala za koja je ovlašten u Popisu pomagala.

Članak 93.

Osiguranoj osobi odobrava se popravak pomagala na teret sredstava Zavoda samo
nakon isteka jamstvenog roka.
Popravak pomagala u skladu sa stavkom 1. ovog članka obavlja se kod ugovornog
isporučitelja koji je to pomagalo isporučio. Uvjeti popravka određuju se
ugovorom između Zavoda i isporučitelja pomagala.
Iznimno od odredbe stavka 1. ovog članka, nakon isteka jamstvenog roka, a unutar
roka uporabe stomatološkog pomagala utvrđenog u Popisu pomagala, osigurana osoba
ima pravo jednom tijekom godine dana na popravak stomatološkog pomagala na teret
sredstava Zavoda.
Ako je popravak izvršen u skladu sa stavkom 3. ovog članka, a nakon isteka
propisanog roka uporabe stomatološkog pomagala, osigurana osoba ima pravo na
izradu novoga, istovrsnog pomagala na teret sredstava Zavoda tek nakon isteka 6
mjeseci od dana izvršenog popravka.

Članak 94.

Unutar jamstvenog roka ugovorni je isporučitelj obvezan izvršiti popravak
pomagala na svoj trošak, a ako popravak nije moguć, obvezan je osiguranoj osobi
isporučiti odmah, odnosno najkasnije u roku od 30 dana novo istovrsno pomagalo.
Tijekom popravka pomagala u skladu sa stavkom 1. ovog članka ugovorni
isporučitelj je obvezan osiguranoj osobi dati zamjensko pomagalo, ako je to
nužno zbog zdravstvenog stanja ili je osigurana osoba onemogućena u svojim
svakodnevnim životnim aktivnostima.
Troškove popravka stomatološkog pomagala koje unutar jamstvenog roka nije bilo
uporabivo ili čije je oštećenje nastalo unutar tog roka, a koje nije posljedica
namjernog oštećenja ili nepažnje osigurane osobe, snosi ugovorna zdravstvena
ustanova ili ugovorni doktor stomatologije privatne prakse koji su osiguranoj
osobi izradili rečeno pomagalo.

Članak 95.

Ako osigurana osoba izvrši popravak pomagala suprotno odredbama ovog Pravilnika,
trošak popravka u cijelosti snosi osobno.

V. TIJELA ZA MEDICINSKU PROVJERU I ODOBRENJE PRIJEDLOGA ZA ORTOPEDSKA I DRUGA
POMAGALA

*1. Liječnička povjerenstva područnih ureda Zavoda*
Članak 96.

Liječničko povjerenstvo područnog ureda Zavoda, odnosno liječničko povjerenstvo
za pomagala područnih ureda Zavoda u Osijeku, Rijeci, Splitu i Zagrebu provode
medicinsku provjeru opravdanosti prijedloga i daju odobrenje za propisano
pomagalo, odnosno popravak pomagala, rezervne dijelove i potrošni materijal za
pomagala.
Nalaz, mišljenje i ocjenu o opravdanosti prijedloga za propisano pomagalo,
popravak pomagala, rezervni dio i potrošni materijal za pomagala utvrđena u
Popisu pomagala, liječnička povjerenstva iz stavka 1. ovog članka daju na
potvrdi o pomagalu.

Članak 97.

Osigurana osoba kojoj je ugovorni doktor iz članka 17. stavka 1. ovog Pravilnika
uskratio pravo na propisivanje pomagala, ima pravo u roku od 8 dana od dana
uskrate tog prava izjaviti pisani prigovor liječničkom povjerenstvu koje je
nadležno za odobrenje tog pomagala. Za pomagala za koja nije propisana obveza
prethodnog odobrenja nadležnoga liječničkog povjerenstva, prigovor se podnosi
liječničkom povjerenstvu područnog ureda Zavoda nadležnom prema mjestu
prebivališta, odnosno boravišta osigurane osobe Zavoda.
Liječničko povjerenstvo Zavoda iz stavka 1. ovog članka obvezno je o prigovoru
osigurane osobe donijeti nalaz, mišljenje i ocjenu najkasnije u roku od 8 dana
od dana zaprimanja prigovora.
Nalaz, mišljenje i ocjenu liječničko povjerenstvo iz stavka 1. ovog članka daje
na osnovi medicinske dokumentacije ugovornog doktora, a po potrebi i pregleda
osigurane osobe.

*2. Liječničko povjerenstvo za pomagala Direkcije*
Članak 98.

Liječničko povjerenstvo za pomagala Direkcije provodi medicinsku provjeru
opravdanosti prijedloga i daje odobrenje u prvom stupnju za pomagala za koja je
to određeno u Popisu pomagala, odnosno popravak tih pomagala, rezervne dijelove
i potrošne materijale i to:
– mioelektronsku protezu za ruke i dijelove za protezu
– dijelove proteze za nogu za visokoaktivne osigurane osobe: stopalo, koljeno i
kuk
– ortoprotezu i dijelove ortoproteze
– invalidska kolica za odrasle osobe i djecu s visokom razinom aktivnosti
– invalidska kolica na elektromotorni pogon, upravljačku kutiju i akumulator za
invalidska kolica na elektromotorni pogon
– antidekubitalni madrac
– koncentrator kisika
– ortopedska pomagala iz članka 3. stavka 3. ovog Pravilnika
– aspirator i aspiracijski kateteri
– potrošni materijal za uređaje koje upotrebljavaju u kućnom liječenju osigurane
osobe sa spinalnom mišićnom atrofijom
– potrošni materijal za inzulinsku crpku
– potrošni materijal za automatiziranu peritonejsku dijalizu i kontinuiranu
ambulatornu peritonejsku dijalizu
– pomagala za omogućavanje glasnog govora
– tiflotehnička pomagala, osim sata za slijepe i bijelog štapa
– pomagala za poboljšanje komunikacije (prijamnik i predajnik)
– telefaksni uređaj
– stomatološka pomagala: totalnu zubnu protezu s metalnom bazom
– pomagala iz članka 27. ovog Pravilnika
– invalidska kolica za osobe ograničene u aktivnostima.
Nalaz, mišljenje i ocjenu o opravdanosti prijedloga za propisano pomagalo, veću
količinu pomagala od propisane u Popisu pomagala, popravak pomagala, rezervni
dio i potrošni materijal za pomagalo utvrđeno u stavku 1. ovog članka,
liječničko povjerenstvo za pomagala Direkcije daje na potvrdi o pomagalu.

Članak 99.

Osigurana osoba koja je nezadovoljna nalazom, mišljenjem i ocjenom liječničkih
povjerenstava iz članaka 96., 97. i 98. ovoga Pravilnika ima pravo podnijeti
pisani zahtjev područnom uredu Zavoda nadležnom prema mjestu svog prebivališta,
odnosno boravišta za donošenje pisanog rješenja u prvostupanjskom upravnom
postupku.
Protiv rješenja iz stavka 1. ovoga članka osigurana osoba ima pravo žalbe
Direkciji Zavoda.

Članak 100.

U postupku po žalbi izjavljenoj protiv prvostupanjskog rješenja donesenog na
osnovi nalaza, mišljenja i ocjene liječničkog povjerenstva za pomagala
Direkcije, drugostupanjsko rješenje donosi se na osnovi prethodno pribavljenog
nalaza, mišljenja i ocjene višeg liječničkog povjerenstva Direkcije Zavoda u
skladu s općim aktom Zavoda.
Iznimno od stavka 1. ovog članka, kada se u žalbenom postupku pobija
prvostupanjsko rješenje donijeto na osnovi nalaza, mišljenja i ocjene nadležnoga
liječničkog povjerenstva Zavoda iz članka 96. ovog Pravilnika, na zahtjev
drugostupanjskog tijela nalaz, mišljenje i ocjenu daje liječničko povjerenstvo
za pomagala Direkcije.

Članak 101.

Na rad i sastav liječničkih povjerenstava iz članka 96. i 98. ovog Pravilnika
primjenjuju se odredbe općeg akta Zavoda kojim se uređuju sastav, ovlast i način
rada liječničkih povjerenstava Zavoda, ako ovim Pravilnikom nije drukčije
propisano.

VI. SKLAPANJE UGOVORA S ISPORUČITELJIMA

Članak 102.

Radi utvrđivanja cijena pomagala Zavod provodi postupak javnog prikupljanja
ponuda za utvrđivanje najniže cijene za svako pojedino pomagalo, osim za
stomatološka pomagala za koja se cijene uređuju drugim općim aktima Zavoda.
U postupku javnog prikupljanja ponuda iz stavka 1. ovog članka mogu sudjelovati
pravne i fizičke osobe iz članka 2. stavka 1. ovog Pravilnika koje osiguravaju
izradu, isporuku i popravak pomagala, standarda i kvalitete utvrđene u skladu s
odredbama stavka 3. istog članka i koje ispunjavaju uvjete za promet pomagalima
utvrđene u Pravilniku o dobroj praksi i uvjetima za davanje dozvole za promet
medicinskim proizvodima i Pravilniku o razvrstavanju, izdavanju, zahtjevima,
ocjeni sukladnosti i očevidniku medicinskih proizvoda.
Iznimno, Zavod može u postupku javnog prikupljanja ponuda za utvrđivanje najniže
cijene za pojedinu grupu ili vrstu pomagala utvrditi i posebne uvjete koje
moraju ispunjavati pravne i fizičke osobe iz stavka 2. ovog članka.
Nakon utvrđivanja najniže cijene za svako pojedino pomagalo Zavod će pristupiti
sklapanju ugovora prema utvrđenim najnižim cijenama sa sposobnim ponuditeljima
čije su ponude bile prihvatljive i prema ostalim uvjetima utvrđenim ovim
Pravilnikom i u dokumentaciji za javno prikupljanje ponuda.
Zavod će sklopiti ugovore s ponuditeljima iz stavka 4. ovog članka nakon što
Zavodu dostave izjavu o prihvaćanju utvrđene najniže cijene za pomagalo za koje
su podnijeli ponudu.
Ponuditelji iz stavka 4. ovog članka obvezni su uz ponudu za sklapanje ugovora
priložiti katalog pomagala za koja podnose ponudu, a koji obvezno sadrži:
fotografiju ili skicu pomagala s naznakom sastavnih i rezervnih dijelova, te
opis materijala od kojeg je pomagalo izrađeno. Uz katalog pomagala potrebno je
dostaviti potvrdu o kvaliteti, odnosno standardu ponuđenog pomagala u skladu s
člankom 2. ovog Pravilnika.
Nakon dostave izjava o prihvaćanju utvrđenih najnižih cijena pomagala iz stavka
5. ovog članka Zavod će u »Narodnim novinama« objaviti Popis pomagala s cijenama
pomagala.

Članak 103.

Za isporuku pojedinih grupa i vrsta pomagala iz Popisa pomagala Zavod sklapa
ugovore s ugovornim zdravstvenim ustanovama, odnosno ugovornim zdravstvenim
radnicima privatne prakse iz članka 2. stavka 1. ovog Pravilnika pod uvjetima i
na način utvrđen općim aktima Zavoda o ugovaranju zdravstvene zaštite sa
zdravstvenim ustanovama i ugovornim zdravstvenim radnicima privatne prakse
uvrštenim u osnovnu mrežu zdravstvene djelatnosti, a prema cijenama utvrđenim u
skladu s člankom 102. ovog Pravilnika.

Članak 104.

Zavod u postupku javnog prikupljanja ponuda za utvrđivanje cijena pomagala i
sklapanja ugovora utvrđuje uvjete koje moraju ispunjavati isporučitelji pomagala
i to posebice:
– vrstu, kakvoću, količinu i vrijednost (cijena) pomagala
– rokove isporuke pomagala, način isporuke pomagala, jamstvene rokove pomagala,
jamstvene rokove za gotove dijelove i za dijelove izrađene po isporučitelju
pomagala navedene u jamstvenom listu u kojem je utvrđena i odgovornost
isporučitelja pomagala za ispravnost, funkcionalnost i kakvoću pomagala
– sposobnost isporučitelja pomagala da osigura dostupnost opskrbe pomagalima pod
jednakim uvjetima osiguranim osobama
– osiguranje servisa, popravka pomagala i rezervnih dijelova s jamstvenim rokom,
s cijenama rezervnih dijelova pomagala i cijenom sata rada za popravak i
servisiranje pomagala
– uvjete glede poslovnog prostora isporučitelja pomagala od značaja za
ispunjavanje obveze isporuke odnosno popravka pomagala, te uvjete glede potrebne
opreme i zaposlenih radnika.
Prije sklapanja ugovora iz članka 102. ovog Pravilnika ovlaštene osobe Zavoda
izvršit će provjeru ispunjenja uvjeta iz stavka 1. ovog članka, a posebno uvjete
glede prostora, opreme i kadrova isporučitelja, osiguranja dostupnosti opskrbe
pomagalima, te kvalitete pomagala za koja je podnesena ponuda radi usporedbe i
provjere točnosti podataka navedenih u dokumentaciji ponuditelja koji su
podnijeli ponudu na javno prikupljanje ponuda za utvrđivanje cijena pomagala.
Ugovorom iz članka 102. stavka 5. ovog Pravilnika, osim uvjeta iz ovog članka
uređuju se i sljedeći uvjeti:
– rok na koji se ugovor sklapa
– način i rokove plaćanja za isporučeno pomagalo
– način obavljanja nadzora i kontrole izvršenja ugovornih obveza
– odgovornost za štetu nastalu zbog neizvršavanja, odnosno nepravodobnog
izvršavanja ugovornih obveza.
Sastavni dio ugovora je popis pomagala i katalog pomagala za koje se sklapa
ugovor, te popis lokacija na kojima osigurana osoba može ostvariti pravo na
pomagalo iz ugovora.

Članak 105.

Radi osiguranja dostupnosti i ostvarivanja prava osiguranih osoba na pomagala
pod jednakim uvjetima, Upravno vijeće Zavoda može iznimno tijekom važenja ovog
Pravilnika i cijena utvrđenih u Popisu pomagala donijeti odluku o sklapanju
ugovora za isporuku pojedinih grupa ili vrsta pomagala za koje nema dostatnog
broja ugovornih isporučitelja.
Ugovori iz stavka 1. ovog članka mogu se sklopiti samo s isporučiteljima
pomagala koji ispunjavaju uvjete utvrđene u članku 2., 102. i 104. ovog
Pravilnika i koji prihvaćaju cijene pomagala utvrđene u Popisu pomagala.
Odluku o isporučiteljima iz stavka 2. ovog članka s kojima će se sklopiti
ugovori prema Odluci iz stavka 1. ovog članka donosi Upravno vijeće Zavoda.
Ako se tijekom važenja ovog Pravilnika na tržištu pojavi nova generacija
pomagala podjednakog ili većeg učinka u ublažavanju bolesti te nadomještanju
tjelesnog oštećenja ili nedostatka organa i sustava organa od onih utvrđenih u
Popisu pomagala, Upravno vijeće Zavoda može, a na osnovi medicinskoekonomskih
procjena, donijeti odluku o uvrštavanju tih pomagala u Popis pomagala.

VII. POSTUPAK ZA NAKNADU ŠTETE

Članak 106.

U slučaju nastale štete Zavod će potraživati naknadu štete:
– ugovornu zdravstvenu ustanovu i doktora iz članka 17. stavka 1. ovog
Pravilnika radnika te ustanove, odnosno ugovornog doktora privatne prakse, kada
se utvrdi da su propisali pomagalo suprotno odredbama ovog Pravilnika,
– ugovornog isporučitelja koji je osiguranoj osobi isporučio pomagalo za koje se
utvrdi da je neodgovarajuće kakvoće, količine, cijene ili da je isporučio
pomagalo izvan ugovorenog roka ili koje nije propisao ugovorni doktor, odnosno
koji je osiguranoj osobi neoprav­dano naplatio dio cijene ili ukupnu cijenu
isporučenog pomagala
– osiguranu osobu za koju se utvrdi da je iz neopravdanih razloga onemogućila
izradu naručenog pomagala po mjeri, nije preuzela izrađeno i ispravno pomagalo,
namjerno uništila preuzeto pomagalo, te koja nije prema odredbama ovog
Pravilnika vratila pomagalo dobiveno na uporabu
– osiguranu osobu koja Zavodu ne vrati pomagalo u skladu sa člankom 5. stavkom
3. i 4. ovog Pravilnika (članak 5. stavak 5.).
Odštetni zahtjev, osim u slučaju iz stavka 1. podstavka 4. ovog članka Zavod
utvrđuje najmanje u visini vrijednosti pomagala koju je Zavod platio ugovornom
isporučitelju sa svim zavisnim troškovima.

Članak 107.

Ako ugovorni subjekti postupe suprotno odredbama ovog Pravilnika, osim
naknađivanja štete u skladu s člankom 106. ovoga Pravilnika, Zavod ima pravo i
obvezu:
– jednostrano raskinuti ugovor s isporučiteljem pomagala koji je osiguranoj
osobi izdao pomagalo suprotno odredbama ovog Pravilnika i sklopljenog ugovora
(npr. izdao je pomagalo neodgovarajuće kvalitete ili kvantitete; izdao je
pomagalo čije izdavanje nije ugovorio sa Zavodom, naplatio je višu cijenu od
ugovorene, isporučivao je pomagala osiguranim osobama na maloprodajnim
lokacijama koje nije ugovorio sa Zavodom, odnosno za koje ne posjeduje odobrenje
za promet na malo ortopedskim i drugim pomagalima, isporučivao pomagala
osiguranim osobama za koja ne posjeduje proizvodnu dozvolu, kao i u svim drugim
slučajevima kada se utvrdi postupanje ugovornog isporučitelja suprotno zakonskim
i podzakonskim propisima)
– naknaditi od ugovornog isporučitelja iznos koji je osiguranoj osobi
neopravdano naplatio za isporučeno pomagalo
– uskratiti ugovornom doktoru ili ovlaštenoj zdravstvenoj ustanovi pravo
propisivanja pomagala na teret sredstava Zavoda, kada su osiguranoj osobi
propisali pomagalo koje ne odgovara njezinom zdravstvenom stanju, odnosno
njezinim stvarnim potrebama, te kada za osiguranu osobu neposredno s ugovornim
isporučiteljom Zavoda dogovaraju isporuku pomagala, te osiguranu osobu upućuju
da se zbog nabave pomagala obrati točno određenom ugovornom isporučitelju, kao i
u slučaju kada ugovornom isporučitelju omogućuju da neposredno u kontaktu s
osiguranom osobom, koja se nalazi na liječenju u ugovornoj zdravstvenoj
ustanovi, odnosno u ugovornoj ordinaciji doktora privatne prakse dogovaraju
potrebu i isporuku ortopedskog ili drugog pomagala protivno ovim Pravilnikom
propisanog postupka odobravanja i ovjere pomagala, osim u slučajevima kada je
ovim Pravilnikom drukčije propisano.

|  |  |
| --- | --- |
| [A](dodatni/299834.htm) | ORTOPEDSKA POMAGALA |
| [B](dodatni/299835.htm) | DRUGA POMAGALA |
| [C](dodatni/299836.htm) | OČNA POMAGALA |
| [D](dodatni/299837.htm) | TIFLOTEHNIČKA POMAGALA |
| [E](dodatni/299838.htm) | SLUŠNA POMAGALA |
| [F](dodatni/299839.htm) | SURDOTEHNIČKA POMAGALA |
| [G](dodatni/299840.htm) | POMAGALA ZA OMOGUĆAVANJE GLASNOG GOVORA |
|  | [STOMATOLOŠKA POMAGALA](dodatni/299841.htm) |

[ORTOPEDSKA I DRUGA POMAGALA](dodatni/299842.htm)

(pdf. format)

![](dodatni/350442.gif)
![](dodatni/350443.gif)

![](dodatni/350444.gif)
![](dodatni/350445.gif)

![](dodatni/350446.gif)
![](dodatni/350447.gif)

![](dodatni/350448.gif)
![](dodatni/350449.gif)

![](dodatni/350450.gif)
![](dodatni/350451.gif)

![](dodatni/350452.gif)
![](dodatni/350453.gif)

Pročišćeni tekst, NN 89/2007-2730
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)